Mayat budak Orang Asli dijumpai selepas 30 jam lemas
Oleh AIMUNI TUAN LAH

25 Mei 2022, 8:31 pm
GUA MUSANG – Selepas hampir 30 jam hilang dihanyutkan arus Sungai Brooke, mayat seorang kanak-kanak lelaki Orang Asli suku kaum Temiar yang dikhuatiri lemas ditemui dalam keadaan terapung di tepi sungai berhampiran Kampung Jias di sini hari ini.
Mayat Simon yang berusia tiga tahun dijumpai kira-kira 10 kilometer dari lokasi mangsa dilaporkan hilang oleh penduduk kampung kira-kira pukul 3.50 petang tadi.
Ketua Polis Daerah Gua Musang, Superintendan Sik Choon Foo berkata, mangsa yang memakai baju-t merah dengan tidak berseluar dijumpai tersangkut pada kayu di tepi tebing Sungai Brooke.
Katanya, mayat kanak-kanak itu dijumpai oleh penduduk Orang Asli Kampung Jias yang sedang menjala ikan di kawasan berkenaan.
“Mayat kanak-kanak itu telah diselamatkan dengan bantuan anggota penyelamat.
“Mayat Simon dibawa ke Hospital Gua Musang di sini untuk proses bedah siasat sebelum diserahkan kepada ahli keluarga untuk dikebumikan,” katanya ketika dihubungi Kosmo! hari ini.

Sementara itu, nenek mangsa, Likan Ayob,50, lega selepas mayat cucunya dijumpai.
“Kami bersyukur dan mengucapkan terima kasih kepada penduduk kampung serta anggota penyelamat.
“Kami akan kebumikan mayat Simon di kampung halamannya di Kampung Teluk Untung mengikut adat Orang Asli suku kaum Temiar esok,” katanya.
Kosmo! Online hari ini melaporkan, seorang budak lelaki Orang Asli suku kaum Temiar berusia tiga tahun dikhuatiri lemas selepas dihanyutkan arus Sungai Brooke di Kampung Teluk Untung, Rancangan Pengumpulan Semula (RPS) Kuala Betis di sini semalam.
Dalam kejadian pada pukul 11 pagi itu, mangsa yang dikenali sebagai Simon bermain di kawasan rumahnya sebelum disedari hilang oleh ibunya, Aini Sarip, 26. – KOSMO! ONLINE


Pemandu lori maut ketika ke tempat kerja
Oleh NORUL AKMA MOHD.ZAIN

25 Mei 2022, 7:35 pm
SEBERANG PERAI – Seorang lelaki maut setelah motosikal yang ditunggangnya terbabas di Kilometer 125, Lebuh Raya Utara-Selatan arah selatan dekat Butterworth di sini hari ini.
Dalam kejadian kira-kira pukul 9 pagi itu, mangsa yang merupakan pemandu lori disahkan meninggal dunia di tempat kejadian disyaki akibat kecederaan parah pada kepala.
Ketua Polis Daerah Seberang Perai Utara, Asisten Komisioner Mohd. Radzi Ahmad berkata, mangsa yang dalam perjalanan ke tempat kerja di Mak Mandin di Butterworth dipercayai hilang kawalan lalu terbabas ke bahagian kanan jalan.
“Siasatan di lokasi kejadian mendapati kemalangan melibatkan sebuah motosikal jenis Yamaha Ego Avantiz yang datang dari arah Sungai Petani, Kedah menghala Sungai Dua (Butterworth) dipercayai telah hilang kawalan lalu terbabas ke kanan jalan.
“Mangsa telah meninggal dunia di tempat kejadian akibat mengalami kecederaan parah pada kepala,” katanya menerusi satu kenyataan di sini hari ini.
Mohd. Radzi berkata, kes tersebut disiasat di bawah Sek 41(1) Akta Pengangkutan Jalan 1987. – KOSMO! ONLINE


Konsep Sekolahku Sejahtera lahirkan generasi hebat
Oleh MOHD RIDZAUDDIN ROSLAN

25 Mei 2022, 8:02 pm
PETALING JAYA – Konsep Sekolahku Sejahtera yang dibangunkan oleh Kementerian Pendidikan Malaysia (KPM) diyakini mampu melahirkan generasi pewaris negara yang hebat.
Menteri Kanan Pendidikan, Datuk Dr. Radzi Jidin berkata, penerapan Sekolahku Sejahtera juga dilihat sebagai satu pendekatan menyeluruh dalam membentuk kemenjadian murid.
“Semalam telah berlangsung sesi Ministerial Exchange bagi Education World Forum 2022. Saya bersama beberapa ahli panel yang lain telah membincangkan topik bertajuk ‘Should social and emotional learning (SEL) come first?’
“Secara keseluruhan, panel dan delegasi melihat konsep Sekolahku Sejahtera sebagai satu pendekatan yang menyeluruh dalam membentuk kemenjadian murid.
“Saya yakin dan percaya penerapan konsep Sekolahku Sejahtera secara semula jadi mampu melahirkan generasi pewaris negara yang hebat,” katanya dalam satu hantaran di Facebook hari ini.
Terdahulu, Radzi berkata, beliau dalam pembentangannya di Ministerial Exchange bagi Education World Forum 2022 menjelaskan keutamaan tidak harus hanya diberikan kepada aspek atau komponen tertentu dalam pendidikan anak-anak.

Menurut beliau, perkara paling penting adalah untuk kita mencari pendekatan seimbang dalam semua aspek pembelajaran, termasuk SEL. – KOSMO! ONLINE


Polis sedang mengesan kumpulan motosikal buat bunyi bising
Oleh ISKANDAR SHAH MOHAMED

25 Mei 2022, 8:19 pm
KLANG – Polis sedang mengenal pasti sekumpulan remaja yang tular membuat bising dengan membunyikan ekzos motosikal dengan kuat di sekitar Meru di sini.
Ketua Polis Daerah Klang Utara, Asisten Komisioner S. Vijaya Rao berkata, perkara itu dikesan pihaknya menerusi laman Facebook persatuan penduduk Meru, kira-kira pukul 6.30 petang tadi.
Katanya, video tular berdurasi lebih seminit itu memaparkan tindakan remaja berkenaan yang mengganggu orang awam.
“Kita setakat ini belum menerima laporan berkaitan insiden berkenaan. Polis masih sedang mengenal pasti kumpulan remaja yang membuat bising tersebut,” katanya dalam kenyataan hari ini.
Sehubungan itu, Vijaya Rao meminta orang ramai yang mempunyai maklumat supaya menyalurkannya kepada Ibu Pejabat Polis Daerah (IPD) Klang Utara di talian 03-32912222 atau balai polis berdekatan untuk tindakan lanjut.
Berdasarkan video tular itu, kumpulan remaja berkenaan rata-ratanya dilihat berpakaian baju Melayu dan beredar dari lokasi insiden dengan motosikal masing-masing.

Tindakan itu mendapat kecaman netizen yang menyifatkan ia sebagai biadab dan tidak menghormati orang awam lain. – KOSMO! ONLINE


NSL bakal gamit penonton ke stadium
Oleh MUHAMMAD ZUHAILY BADLISHAH

25 Mei 2022, 7:47 pm
KUALA LUMPUR – Kehangatan saingan musim baharu Netball Super League (NSL) 2022 semakin dirasai menjelang aksi pertama yang akan berlangsung di Stadium Juara, Bukit Kiara pada 3 Jun ini.
Format pertandingan kali ini menyaksikan lapan pasukan berentap secara liga sepusingan dengan empat terbaik layak ke separuh akhir dalam misi mencari dua finalis merebut hadiah utama bernilai RM20,000.
Persaingan juga dijangka sengit antara lapan pasukan tersebut yang tentunya mahu mengelak daripada menghuni kedudukan dua tercorot sekali gus tersingkir daripada pentas NSL musim hadapan.
Menariknya, saingan kali ini bakal menyaksikan kehadiran para penonton untuk memberikan sokongan padu kepada pasukan kegemaran masing-masing selepas tidak dapat melakukannya musim lalu disebabkan penularan Covid-19.
Ketua Pembangunan Perniagaan Astro Arena, Preman Parameswaran menyifatkan, sambutan NSL kali ini akan menjadi lebih hangat berbanding penganjuran edisi pertama musim lalu.
Ia terbukti apabila NSL 2021 berupaya mencatat rating tertinggi sebanyak tiga juta tontonan di saluran televisyen Astro Arena dan di aplikasi Astro GO sementara 679,000 tontonan pula melalui platform digital.

“Populariti dan prestasi cemerlang skuad negara di pentas Asia Tenggara tidak mustahil mampu menjadikan NSL hab sukan antarabangsa dan mencipta jenamanya ke peringkat lebih tinggi satu hari nanti.
“Untuk merialisasikan usaha ini, saya berharap lebih ramai badan-badan korporat, konglomerat tempatan dan antarabangsa tampil membantu membawa golongan wanita lebih kompetitif serta memperkasakan lagi legasi sukan wanita paling popular di Malaysia ini,” katanya.
Beliau berkata demikian pada majlis pelancaran NSL yang turut dihadiri Timbalan Menteri Belia dan Sukan, Senator Datuk Seri Ti Lian Ker, Presiden Persatuan Bola Jaring Malaysia, Alwiyah Talib dan wakil-wakil penaja serta kapten lapan pasukan bertanding.
Lapan pasukan itu adalah juara bertahan, KL Wildcats, Johor Jewels, Selangor Angels, Perak Phoenix, Kedah Sunshine, Negeri Sembilan Venom, Pahang Tulips dan Melaka Mystic.
Peminat boleh membeli tiket di www.tickethotline.com.my bermula esok untuk menyaksikan perlawanan-perlawanan NSL 2022 di Stadium Juara pada setiap hari Jumaat, Sabtu dan Ahad bermula 3 hingga 26 Jun ini. – KOSMO! ONLINE


Lelaki lahir tanpa rahang temui cinta sejati
Oleh KOSMO!

25 Mei 2022, 7:30 pm
CHICAGO, ILLINOIS – Seorang lelaki dari negeri Illinois, Amerika Syarikat mendedahkan bahawa dia telah dibuli dengan teruk seumur hidupnya kerana dilahirkan dengan keadaan tidak mempunyai rahang, lapor laman berita India Today semalam.
Joseph Williams, 41, dilahirkan dengan gangguan kongenital yang jarang berlaku menyebabkan dia mengalami sindrom otofacial yang disebabkan oleh gen yang bermutasi.
Keadaan tersebut menyebabkan William tidak boleh bercakap atau makan menggunakan mulutnya. Dia terpaksa menggunakan bahasa isyarat untuk berkomunikasi dan bergantung kepada tiub untuk makan.
Bagaimanapun, Williams yang sebelumnya hidup tanpa semangat akhirnya telah menemui cinta sejati.
Menurut lelaki itu, dia tidak menyangka berjaya menemui seseorang yang akan menyayanginya dan sebelum ini beranggapan bahawa dia akan hidup bujang selama-lamanya.
“Bercinta adalah sukar bagi saya kerana kurang berkeyakinan dan rasa tidak bernilai. Namun, apabila saya mula yakin bahawa saya layak mendapat sesuatu yang lebih, saya akhirnya berjaya menemui isteri,” katanya kepada akhbar New York Post.

Williams memaklumkan bahawa dia bertemu isterinya, Vania pada 2019.
“Pada awalnya, kami hanya berkawan, namun akhirnya berpacaran dan jatuh cinta.
“Kami berkahwin pada 2020. Saya pasti orang tidak akan pernah menjangkakan saya akan berkahwin. Sejujurnya, saya juga tidak pernah menyangka.
“Saya faham bahawa saya berbeza dan sesetengah orang akan menganggap saya hodoh. Namun, saya masih seorang yang mempunyai hati, perasaan dan fikiran,” ujarnya. – Agensi


Wanita rela bekas suami kahwini adik kandung sendiri
Oleh KOSMO!

25 Mei 2022, 8:00 pm
JAKARTA – Satu hantaran Facebook tular di media sosial Indonesia kerana memaparkan kisah seorang wanita yang merestui bekas suaminya berkahwin dengan adik kandungnya sendiri, lapor laman berita Suara.com.
Gambar mengenai kisah tersebut dikongsikan oleh akaun Instagram @memomedsos. Ia turut menyertakan dua tangkap layar mengenai hantaran yang dimuat naik oleh akaun Facebook @Mama Aldy.
Pemilik akaun itu memuat naik dua hantaran yang mengucapkan tahniah kepada bekas suami dan adik kandungnya.
“Adik kandungku, semoga kau selalu bahagia bersama bekas suamiku. Selamat menjalani hidup baharu,” tulis Mama Aldy.
Gambar yang dikongsikan itu menunjukkan sepasang suami isteri yang baru sahaja berkahwin. Bekas suami wanita itu dilihat ketawa sambil merangkul pinggang adik wanita berkenaan.
Pada hantaran kedua, Mama Aldy juga berulang kali mengucapkan tahniah dan doa untuk mereka berdua.

“Saya ucapkan tahniah kepada bekas suami dan adik saya. Semoga awak bahagia selalu,” ujarnya.
Muat naik itu mendapat pelbagai maklum balas netizen di ruangan komen.
“Setelah berkahwin, anak wanita itu panggil ayah atau pak cik?” tulis seorang netizen.
“Kalau tak silap, adik wanita itu janda dan tinggal bersama kakaknya. Jadi, dia jatuh cinta dengan suami kakaknya. Mereka bercerai lalu bekas suaminya berkahwin dengan adiknya,” komen netizen lain. – Agensi


Siasatan insiden LRT diserah kepada AGC untuk tindakan lanjut
Oleh MOHD. HUSNI MOHD. NOOR

25 Mei 2022, 8:08 pm
PUTRAJAYA – Hasil siasatan insiden dua tren transit aliran ringan (LRT) Kelana Jaya pada 24 Mei tahun lalu sudah diserahkan kepada Jabatan Peguam Negara (AGC) untuk tindakan lanjut.
Perkara itu dimaklumkan Menteri Pengangkutan, Datuk Seri Wee Ka Siong pada sidang media hari ini.
Ka Siong berkata, laporan siasatan itu sudah diserahkan oleh Agensi Pengangkutan Awam Darat (APAD) kepada AGC bulan lalu.
Menurutnya, susulan insiden yang mencederakan lapan penumpang itu, pengendali LRT iaitu Prasarana Malaysia Bhd (Prasarana) dan Rapid Rail sudah melakukan 23 inisiatif penambahbaikan membabitkan jangka pendek, sederhana dan panjang.
“Tujuh inisiatif jangka panjang sedang giat dilaksanakan dan ia mengikut jadual yang ditetapkan. Prasarana dan Rapid Rail juga menambah tiga lagi langkah penambahbaikan bagi menyokong 23 insiatif berkenaan.
“Ia termasuk pemasangan kamera litar tertutup di dalam Pusat Kawalan Operasi (OCC) dan menaik taraf sistem komunikasi radio kepada digital sepenuhnya,” katanya.

Katanya, inisiatif penambahbaikan itu membabitkan peruntukan keseluruhan RM450 juta selain RM800 juta lagi bagi kos pembaikan dan baik pulih (MRO) serta gantian tren baru bagi laluan Kelana Jaya.
Ka Siong berkata, daripada RM450 juta dana itu, 80 peratus atau RM350 juta diperuntuk kepada sistem pengesanan tren elektronik ‘time-out’ bagi memudahkan pengesanan tren. – KOSMO! ONLINE


Risiko jangkitan cacar monyet pada kanak-kanak amat rendah
Oleh KOSMO!

25 Mei 2022, 7:00 pm
LONDON – Pakar-pakar kesihatan Britain meminta agar ibu bapa kekal bertenang dalam berdepan penularan wabak cacar monyet kerana jangkitan ke atas golongan kanak-kanak adalah sangat jarang berlaku, lapor akhbar Metro UK, semalam.
Pakar perubatan juga memaklumkan bahawa jika ibu bapa mengesan ruam pada kanak-kanak, ia lebih berkemungkinan disebabkan oleh campak atau penyakit tangan, kaki dan mulut (HFMD).
Pendedahan tersebut dibuat selepas jumlah kes yang disahkan di Britain meningkat kepada 71 awal hari ini.
Perunding Penyakit Berjangkit Pediatrik Alder Hey Children, Dr. David Porter  yang telah meneliti wabak semasa dan kes-kes lepas menjelaskan kebarangkalian jangkitan cacar monyet dalam kalangan kanak-kanak adalah sangat rendah.
“Pada pendapat profesional saya, ibu bapa tidak perlu risau jika anda mengesan kesan ruam pada badan anak kerana kemungkinan ia adalah cacar monyet sangat rendah.
“Berdasarkan kajian ke atas wabak ini sejak beberapa tahun lepas, cacar monyet adalah cenderung menyerang golongan dewasa dan jarang ditemui pada kanak-kanak,” jelas Porter.

Tambah Porter, sekiranya kanak-kanak tidak mempunyai sebarang kontak dengan individu yang berisiko menghidapi cacar monyet maka ibu bapa tidak perlu bersikap paranoid. – Agensi


RON97 dijual RM4.70 seliter bermula esok
Oleh LUQMAN RIDHWAN MOHAMED NOR

25 Mei 2022, 7:21 pm
PUTRAJAYA – Harga runcit petrol RON97 naik 37 sen berkuat kuasa esok sehingga 1 Jun depan, menjadikan ia dijual dari RM4.33 kepada RM4.70 seliter.
Kementerian Kewangan dalam satu kenyataan berkata, harga runcit petrol RON95 dan diesel pula masing-masing kekal pada paras RM2.05 seliter dan RM2.15 seliter.
Katanya, kerajaan mengekalkan harga kedua-dua produk tersebut bagi melindungi pengguna daripada kenaikan harga minyak global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya. – KOSMO! ONLINE


Ziana Zain tak serik kahwin lagi
Oleh SAIRUL ZAMRI MISRANI

25 Mei 2022, 7:30 pm
PETALING JAYA – Penyanyi terkenal Ziana Zain mengakui langsung tidak pernah menutup pintu hati untuk kembali bergelar isteri jika sudah tiba masa dan jodohnya nanti.
Ziana atau nama sebenarnya Siti Roziana Zain berkata, pun begitu, buat masa ini dia lebih selesa memberikan fokus kepada kerjaya seni dan menguruskan anak-anaknya berbanding memikirkan soal pengganti.
“Nak kata tutup hati ke tidak, saya tak berani nak kata. Sebab apa, sebab kita tak tahu di masa depan nanti macam mana.
“Buat masa ini biarlah saya fokus kepada keempat-empat anak soal kerja seni. Selebihnya, saya mohon moga Allah berikan yang terbaik nanti,” katanya.
Ziana, 54, ditemui usai sidang akhbar Konsert Anuar Zain & Ziana Zain Live In Kuala Lumpur 2022 di ibu kota baru-baru ini.
Terdahulu, tidak sampai tiga hari dibuka untuk jualan, kesemua tiket konsert yang dijadualkan berlangsung pada 6 Ogos depan habis terjual.

Untuk rekod, pelantun lagu hit Kemelut Di Muara Kasih itu mendirikan rumah tangga bersama bekas ketua pramugara, Armin Zaharin pada 9 Mei 1998.
Hasil perkahwinan, mereka dikurniakan empat orang anak iaitu Muhammad Aiman, 22, Muhammad Ammar, 18 dan pasangan kembar Muhammad Ariel dan Siti Nur Kaseh yang kini berusia 13 tahun. – KOSMO! ONLINE


Bandar JB ‘lumpuh’ seketika, banjir kilat selepas 15 minit hujan
Oleh KHAIRUL MOHD. ALI

25 Mei 2022, 7:09 pm
JOHOR BAHRU – Pusat bandaraya Johor Bahru ‘lumpuh’ seketika apabila beberapa jalan utamanya dinaiki air sehingga menutup laluan ekoran hujan lebat sejak pukul 2.30 petang, tadi.
Tinjauan di sekitar bandar raya ini mendapati antara laluan yang dinaiki air termasuklah Jalan Tun Abdul Razak, Jalan Tebrau, Jalan Serampang, Jalan Bakar Batu dan juga Jalan Pasir Pelangi yang menempatkan Istana Pasir Pelangi.
Banjir kilat yang berlaku itu dipercayai terjadi kira-kira 15 minit selepas bandar raya ini ditimpa hujan lebat.
Seorang penunggang motosikal, Nik Nazirul Nik Mazlan, 28, memberitahu, dia terpaksa berteduh dibawah jejantas bukan kerana hujan lebat tetapi kerana jalan raya dinaiki air.
“Cuaca hujan saya sudah biasa, pakaian hujan juga sudah disediakan kerana sejak beberapa hari lalu Johor Bahru memang hujan lebat khususnya di sebelah petang.
“Namun apabila laluan dinaiki air, saya memilih untuk berteduh dibawah jejantas sedia ada sebelum memulakan kembali perjalanan ke tempat kerjanya,” katanya yang bekerja sebagai pembantu jualan di sebuah pusat beli-belah di bandar raya ini.

Sementara itu, seorang pemandu kereta, Siti Zulaikha Mat Zain, 33, pula memberitahu, dia terpaksa memberhentikan kenderaannya di tepi jalan selama kira-kira 10 minit selepas Jalan Tebrau dinaiki air.
“Saya tidak berani untuk meredah air berkenaan kerana saya pakai kereta kecil sahaja, jadi saya memilih untuk berhenti di tepi jalan terlebih dahulu.
“Hanya kira-kira selepas 10 minit dan apabila melihat banyak kenderaan lain meredah laluan berkenaan baharu saya turut berbuat demikian,” katanya yang memandu Perodua Viva.
Siti Zulaikha turut berharap pihak berwajib khususnya Majlis Bandaraya Johor Bahru untuk mengambil tindakan segera bagi mengelakkan kejadian sama berulang.
“Pihak berkuasa perlu bersedia dengan kemungkinan banjir kilat berlaku ekoran perubahan cuaca, apatah lagi kawasan ini merupakan sebuah bandar raya besar.
“Jadi saya amat berharap agar tindakan pantas dapat diambil,” tambah ibu kepada dua orang anak itu.-KOSMO! ONLINE


Lesen e-hailing digantung jika langgar surcaj tambang
Oleh MOHD. HUSNI MOHD. NOOR

25 Mei 2022, 6:51 pm
PUTRAJAYA – Kementerian Pengangkutan (MOT) boleh menggantung lesen syarikat pengendali e-hailing sekiranya wujud pelanggaran terhadap surcaj tambang yang dikenakan kepada penumpang.
Menterinya, Datuk Seri Wee Ka Siong berkata, mengikut dasar ditetapkan sebelum ini, pengendali e-hailing diberi kelonggaran mengenakan surcaj maksimum sehingga 200 peratus daripada tambang asas.
Beliau berkata, pengendali e-hailing mengenakan tambang asas antara 70 hingga 90 sen bagi setiap kilometer (KM) berbanding RM1.25 setiap KM bagi perkhidmatan teksi.
“Agensi Pengangkutan Awam Darat (APAD) sedang melakukan siasatan mengenai perkara itu dan jika wujud pelanggaran, lesen mereka akan digantung. Kita tengah siasat dari semua aspek kerana akhirnya perlesenan (kuasa memberi lesen) terletak pada MOT.
“Jangan paksa saya untuk ‘perang’ kerana apabila sampai satu tahap dan saya tiada pilihan maka, saya akan lakukan sesuatu termasuk mengawal selia industri ini,” katanya pada sidang media hari ini.
Katanya, beliau juga mahu pengendali e-hailing menjawab sendiri rungutan orang awam atas apa isu yang berlaku ketika ini termasuk kenaikan tambang.

Ka Siong berkata, MOT tidak akan bantu mereka menerangkan apa masalah yang berlaku.
“Satu perkara yang saya tidak sedap dengar adalah mereka (pengendali e-hailing) dakwa MOT tidak bantu mereka dan ia tidak betul sama sekali.
“Kalau tak dapat cari pemandu, jangan marah kepada MOT. Ia bukan masalah kami, itu masalah kamu. Mereka tidak cukup orang (pemandu), kita pula dipersalahkan,” katanya. – KOSMO! ONLINE


NSL kembali takluk gelanggang bermula 3 Jun
Oleh MUHAMMAD ZUHAILY BADLISHAH

25 Mei 2022, 7:28 pm
KUALA LUMPUR – Saingan Netball Super League (NSL) 2022 dilancarkan secara rasmi hari ini menyaksikan lapan pasukan bersaing merebut kejuaraan edisi kedua yang akan membuka tirainya bermula 3 hingga 26 Jun ini.
Lapan pasukan yang akan berentap di Stadium Juara, Bukit Kiara, Kuala Lumpur itu nanti adalah juara bertahan, KL Wildcats, Johor Jewels, Selangor Angels, Perak Phoenix, Kedah Sunshine, Negeri Sembilan Venom, Pahang Tulips dan Melaka Mystic.
Timbalan Menteri Belia dan Sukan, Datuk Seri Ti Lian Ker menganggap saingan NSL adalah platform terbaik untuk menggilap bakat-bakat muda yang berpotensi diserapkan ke dalam pasukan kebangsaan kelak.
“NSL telah memberi nafas baharu dalam mendorong serta meningkatkan mutu sukan bola jaring di kalangan wanita supaya lebih berketerampilan dan berdaya saing.
“Liga berkualiti seperti ini bukan sahaja mengilap bakat pemain tetapi meniup kembali semangat golongan wanita, malah berperanan meningkatkan kepimpinan wanita dalam sukan.
“Ia menjadi platform terbaik untuk program pencarian dan pembangunan bakat di setiap negeri dengan menarik lebih ramai generasi muda merasai pengalaman beraksi dalam liga profesional seperti NSL,” katanya.

Beliau berkata demikian sewaktu hadir merasmikan saingan NSL musim kedua anjuran Astro Arena dan Persatuan Bola Jaring Malaysia (PJBM) di Studio 1, Astro Bukit Jalil di sini hari ini.
Turut hadir ialah Presiden Persatuan Bola Jaring Malaysia, Alwiyah Talib, wakil-wakil penaja serta kapten daripada semua lapan pasukan bertanding.
Saingan edisi kedua kali ini juga menyaksikan Kosmo! kekal sebagai rakan media rasmi dengan memberikan liputan menyeluruh sepanjang empat minggu kejohanan tersebut.
Buat julung kalinya juga applikasi penstriman popular, sooka tampil menjadi penaja utama rasmi selain tajaan-tajaan lain daripada jenama pakaian temapatan, Kaki Jersi, syarikat kudapan tempatan, KrupKrap Malaysia dan Era pula sebagai Radio Rasmi NSL 2022. – KOSMO! ONLINE


Keputusan semakan kehakiman Long Tiger 1 Jun ini
Oleh NUR ALINA HASSAN

25 Mei 2022, 7:15 pm
MUAR – Keputusan permohonan semakan kehakiman pihak pendakwaan terhadap perintah pelepasan bukan pembebasan kes peras ugut melibatkan warga Rohingya, Long Tiger akan diketahui pada 1 Jun ini.
Hakim Mahkamah Tinggi Muar, Datuk Abu Bakar Katar menetapkan tarikh berkenaan selepas mendengar hujah pihak pendakwaan dan pembelaan dalam kes berkenaan.
Terdahulu, prosiding dikendalikan Timbalan Pendakwa Raya, Muhammad Syafiq Mohd. Ghazali, Muhammad Qaiyyum Ramlan dan Nor Syamilah Jalaluddin, manakala Long Tiger diwakili peguam Datuk Shaharudin Ali dan Azfar Azmi.
Long Tiger atau nama sebenarnya Abdul Hamim Ab. Hamid yang tidak hadir ke mahkamah atas faktor keselamatan kini berdepan perbicaraan di Mahkamah Majistret Tangkak bagi kes di bawah Seksyen 506 dan Seksyen 342 Kanun Keseksaan kerana melakukan kurungan yang salah dan ugutan bunuh.
Ia berikutan keputusan Majistret, Zaridah Abdul Jaapar pagi tadi yang menolak permohonan peguam untuk turut melepaskan tanpa membebaskan Long Tiger bagi pertuduhan di bawah seksyen berkenaan.
Permohonan dibuat pembelaan itu susulan kematian saksi pendakwaan utama yang sama seperti kes di bawah Seksyen 388 yang meninggal dunia dalam kemalangan jalan raya pada 23 Mac lalu di Tangkak.

Long Tiger juga masih berdepan satu lagi pertuduhan mengikut Seksyen 376 kanun sama kerana merogol di Mahkamah Muar.
Pada 17 Mei lalu, Mahkamah Majistret Tangkak memberikan perintah pelepasan bukan pembebasan terhadap Long Tiger yang menghadapi pertuduhan di bawah Seksyen 388 Kanun Keseksaan.
Zaridah menetapkan perintah itu selepas kedua-dua pihak pendakwaan dan pembelaan membuat hujahan lisan ekoran kematian mengejut saksi utama pendakwaan, Luqman Hakeem Othman pada pertengahan perbicaraan.
Pada 20 Januari lalu pula, Long Tiger dijatuhkan hukuman penjara selama 12 bulan oleh Mahkamah Majistret Tangkak kerana melarikan diri daripada tahanan mahkamah itu kira-kira pukul 11.55 pagi, pada 15 Disember 2021.
Bagi kesalahan itu, dia didakwa mengikut Seksyen 224 Kanun Keseksaan yang memperuntukkan hukuman penjara sehingga dua tahun, atau denda atau keduanya sekali.-KOSMO! ONLINE


100 rumah di Sekinchan dilanda banjir
Oleh ISKANDAR SHAH MOHAMED

25 Mei 2022, 6:57 pm
SABAK BERNAM – Hujan lebat dan air pasang besar mengakibatkan lebih 100 rumah di sekitar Sekinchan di sini dilanda banjir hari ini.
Kawasan itu antaranya melibatkan Kampung Penerangan dan pekan Sekinchan yang dinaiki air setinggi lebih 0.5 meter.
Selain kediaman penduduk, beberapa jalan utama turut banjir namun keadaan terkawal dan tiada pemindahan dilakukan setakat ini.
Pengarah Bomba Selangor, Norazam Khamis berkata, sepasukan pegawai dan anggota bersama beberapa jentera dari Balai Bomba dan Penyelamat (BBP) Sekinchan bergegas ke lokasi kejadian sejurus menerima panggilan mengenai banjir kilat pada pukul 1.45 petang tadi.
“Pemeriksaan mendapati beberapa kawasan termasuk pekan Sekinchan dinaiki air dan dianggarkan melibatkan lebih 100 rumah.
“Namun, keadaan terkawal dan tiada pemindahan mangsa setakat petang ini,” katanya ketika dihubungi Kosmo! hari ini.

Jelas Norazam, banjir kilat itu berlaku akibat pertembungan air pasang besar dan hujan lebat.
Tambah beliau, pihaknya bagaimanapun bersiap siaga menghadapi sebarang kemungkinan berlaku banjir lebih teruk di kawasan berkenaan. – KOSMO!ONLINE


Lelaki maut ditembak dari jarak dekat
Oleh OTHMAN YAHAYA

25 Mei 2022, 6:47 pm
SUNGAI PETANI – Seorang lelaki berusia 36 tahun maut selepas ditembak sekumpulan suspek bermotosikal dari jarak dekat di kawasan letak kereta berhadapan sebuah restoran di Jalan Kampung Baru di sini hari ini.
Dalam kejadian kira-kira pukul 12.30 tengah hari itu, mangsa maut di lokasi kejadian akibat ditembak dengan kira-kira lapan das tembakan pada badan dan muka.
Mangsa ditembak ketika mahu menaiki kenderaan pelbagai guna (MPV) jenis Toyota Vellfire selepas makan di restoran berdekatan.
Ketika kejadian, isteri dan anak serta seorang rakan mangsa masih berada di dalam restoran.
Ketua Polis Kedah, Komisioner Wan Hassan Wan Ahmad berkata, mangsa sebelum kejadian sedang makan tengah hari di restoran berkenaan bersama isteri dan anak lelaki berusia lima tahun serta seorang rakannya.
“Mangsa dikatakan tiba-tiba keluar dari restoran itu dan menuju ke kenderaannya yang diletakkan di hadapan restoran.

“Dia kemudian dihampiri empat suspek menaiki dua motosikal yang terus bertindak melepaskan tembakan terhadap mangsa pada jarak dekat iaitu kira-kira satu meter,” katanya ketika ditemui di lokasi kejadian di sini hari ini.
Katanya, empat suspek yang memakai topi keledar berpenutup penuh itu terus melarikan diri.
“Siasatan di lokasi kejadian menemui sebanyak lapan kelongsong peluru,” ujarnya.
Menurut Wan Hassan semakan mendapati mangsa yang tinggal di Bedong itu mempunyai rekod berkaitan gangsterism dan jenayah terancang di bawah Akta Kesalahan Keselamatan (Langkah-Langkah Khas) 2012 (SOSMA).
“Kita masih menyiasat lanjut berhubung motif sebenar kejadian termasuk sama ada mempunyai kaitan dengan kongsi gelap atau dadah,” ujarnya.
Tambahnya, mayat mangsa dibawa ke Hospital Sutan Abdul Halim (HSAH) di sini untuk dibedah siasat dan kes disiasat mengikut Seksyen 302 Kanun Keseksaan kerana membunuh. – KOSMO! ONLINE


Koperasi tidak terkesan dengan kenaikan OPR
Oleh PETAH WAZZAN ISKANDAR

25 Mei 2022, 7:26 pm
PUTRAJAYA – Kementerian Pembangunan Usahawan dan Koperasi (KUSKOP) akan mengadakan berbincangan dengan pihak koperasi bagi mengenal pasti kesan daripada langkah Bank Negara Malaysia (BNM) menaikkan Kadar Dasar Semalaman (OPR).
Menterinya, Tan Sri Noh Omar berkata, langkah BNM itu sebenarnya tidaasi k melibatkan koperasi kerana koperasi dan bank mempunyai akta yang berbeza.
Katanya, kenaikan OPR sebenarnya memberi peluang kepada koperasi untuk menarik lebih ramai pelanggan kerana kadar yang dikenakan lebih rendah.
“Koperasi mempunyai akta berlainan dengan bank dan ini menyebabkan koperasi tidak mempunyai sistem seperti OPR.
“Apapun koperasi tidak terikat seperti bank maka sama ada berlakunya kenaikan ataupun tidak, ia akan dibincangkan dengan pihak berkaitan koperasi dalam tempoh terdekat,” katanya dalam majlis sambutan Majlis Hari Raya Aidilfitri KUSKOP di sini hari ini.
Media sebelum ini melaporkan Jawatankuasa Dasar Monetari (MPC) BNM pada mesyuaratnya, memutuskan untuk menaikkan OPR, yang menjadi penanda aras rujukan kadar faedah pinjaman domestik sebanyak 25 mata asas kepada 2.00 peratus.

Kadar tertinggi dan terendah koridor bagi OPR turut dinaikkan masing-masing kepada 2.25 peratus dan 1.75 peratus.
OPR sebelum ini berada pada paras 1.75 peratus sejak 7 Julai 2020. – KOSMO! ONLINE


Rosmah tuntut gelang, Najib tuntut 7 utas jam tangan
Oleh NUZULSHAM SHAMSUDDIN

25 Mei 2022, 4:55 pm
KUALA LUMPUR – Mahkamah Tinggi di sini hari ini diberitahu Datin Seri Rosmah Mansor dan syarikat barang kemas, Global Royalty Trading SAL dari Lubnan menuntut seutas gelang berlian emas putih bernilai AS$220,000, manakala bekas Perdana Menteri, Datuk Seri Najib Tun Razak menuntut tujuh utas jam tangan masing-masing disimpan di bilik kebal Bank Negara Malaysia (BNM).
Dalam prosiding hari ini peguam Rosmah, Azamuddin Abd Aziz, berkata anak guam juga perlu mengesahkan gelang itu menerusi gambar yang akan diserahkan pihak pendakwaan hari ini.
“Saya menerima arahan anak guam mengenai isu gelang itu yang turut dituntut Global Royalty Trading SAL. Saya memohon tiga, empat hari atau paling lama seminggu untuk arahan selanjutnya daripada Rosmah,”  katanya pada pengurusan kes berkenaan di hadapan Hakim Mahkamah Tinggi, Muhammad Jamil Hussin, hari ini.
Gelang dan jam tangan itu antara barang disita polis dari premis milik Obyu Holdings Sdn. Bhd. di Pavilion Residences pada Mei 2018, yang didakwa berkaitan skandal 1Malaysia Development Berhad (1MDB).
Sementara itu, dalam prosiding sama peguam yang mewakili Global Royalty Datuk David Gurupatham mengesahkan Rosmah tidak pernah memeriksa gelang itu sebelum ini yang disimpan dalam bilik kebal berkenaan.
“Untuk rekod, Rosmah mengetepikan hak untuk periksa barang kemas terbabit. Pegawai penyiasat yang bertugas juga sudah periksa setiap barang dalam bilik itu pada tahun lalu.

“Pegawai dikenali Superintenden Foo (Wei Min) kemudian mengesahkan gelang itu milik Global Property,” katanya.
Dalam pada itu peguam Tan Sri Muhammad Shafee Abdullah yang mewakili Najib pula memohon kepada mahkamah untuk pengurusan kes tuntutan barang berkenaan diadakan secara berasingan.
Pada 25 Julai 2020, Najib dan Rosmah memeriksa 306 beg tangan, 401 jam tangan, 16 aksesori jam tangan dan 234 cermin mata yang turut disita dari premis sama.
Pada 2019, pihak pendakwaan memfailkan permohonan pelucuthakan terhadap Obyu Holdings bagi menyita pelbagai barang termasuk 11,991 barang kemas, 401 jam tangan, 16 jam tangan aksesori, 234 pasang cermin mata dan 306 beg tangan serta wang tunai dalam pelbagai denominasi berjumlah RM114,164,393.44.
Selepas mendengar hujahan semua pihak, hakim menetapkan 8 Jun depan untuk pengurusan kes itu secara serentak. – KOSMO! ONLINE.


Jho Low, bapa diperintah dedah lokasi dan harta terkini
Oleh NUZULSHAM SHAMSUDDIN

25 Mei 2022, 6:33 pm
KUALA LUMPUR – Mahkamah Tinggi di sini hari ini memerintahkan ahli perniagaan dalam buruan, Jho Low atau Low Taek Jho dan bapanya, Tan Sri Larry Low Hock Peng untuk mendedahkan lokasi terkini dan harta yang dimiliki mereka.
Perintah tersebut dikeluarkan oleh Hakim Hayatul Akmal Abdul Aziz dan perlu dipenuhi dalam tempoh 14 hari daripada tarikh perintah mahkamah ini diserahkan kepada kedua-dua individu terbabit.
Perkara tersebut dimaklumkan oleh peguam Siva Kumar Kanasabai yang mewakili 1Malaysia Development Berhad (1MDB) kepada media selepas tamat prosiding yang dijalankan secara dalam talian.
“Mahkamah mengarahkan agar perintah hari ini dihantar ke alamat terakhir kediaman kedua-dua defendan (Jho Low dan Hock Peng) di Tanjung Bungah, Pulau Pinang dan kepada peguam mereka.
“Mahkamah turut memerintahkan sekiranya kedua-dua defendan gagal mematuhi perintah Mareva yang mengarahkan mereka mendedahkan aset dan lokasi, keterangan kedua-dua defendan boleh dihalang daripada didengar di mahkamah, pembelaan mereka dibatalkan dan 1MDB boleh memohon penghakiman terus terhadap mereka,” kata Siva Kumar.
Dalam pada itu, peguam terbabit turut memaklumkan, Jho Low dan bapanya gagal membatalkan perintah injunksi Mareva yang diberikan mahkamah sebelum ini dengan kos RM5,000.

Pada 16 Mac lalu, Mahkamah Tinggi di sini mengeluarkan perintah injunksi Mareva terhadap dua beranak itu yang menghalang mereka melupus atau mengurangkan nilai mana-mana asetnya di Malaysia berjumlah AS$1.03 bilion selepas membenarkan permohonan 1MDB dan anak syarikatnya, Global Diversified Investment Company Limited.
Injunksi mareva adalah perintah sementara yang mengekang defendan daripada melupuskan aset sehingga keputusan dicapai dalam kes antara plaintif dan defendan.
Pada 7 Mei 2021, 1MDB dan empat anak syarikatnya iaitu Global Diversified, 1MDB Energy Holdings Limited, 1MDB Energy Limited dan 1MDB Energy (Langat) Limited memfailkan saman AS$3.7837 bilion terhadap Jho Low, bapanya, ibunya Puan Sri Goh Gaik Ewe, kakaknya May Lin, adik lelakinya Taek Szen serta rakan sekutunya, Eric Tan Kim Loong.
Menurut dokumen mahkamah, Hock Peng dihalang daripada mengalihkan, melupus atau mengurangkan nilai mana-mana asetnya di Malaysia berjumlah AS$401.5 juta.
Selain injunksi itu juga mengehadkan Jho Low dan bapanya mengeluarkan wang tidak melebihi RM20,000 sebulan setiap seorang, yang diperlukan mereka untuk perbelanjaan sara hidup serta perbelanjaan guaman.
Sekiranya memerlukan lebih daripada jumlah itu, mereka perlu mendapatkan kebenaran bertulis daripada peguam 1MDB dan Global Diversified.
Perintah itu juga menyatakan Jho Low dan bapanya mestilah membuat pendedahan secara bertulis kepada 1MDB dan Global Diversified berhubung aset mereka pada nilai jumlah sama, sama ada di dalam atau di luar negara, di bawah namanya sendiri atau tidak dan milikan secara tunggal atau bersama defendan lain.
Mereka hendaklah memberikan nilai, lokasi serta segala maklumat aset dan maklumat itu perlu disahkan melalui suatu afidavit dan disampaikan kepada peguam plaintif pertama dan kelima dalam masa 14 hari selepas perintah tersebut disampaikan kepada peguam mewakili dua beranak berkenaan. – KOSMO! ONLINE


Isu anak bercium, Ridhuan Tee sifatkan iman tidak diwarisi
Oleh KOSMO!

25 Mei 2022, 6:20 pm
PETALING JAYA- Selepas berdiam diri beberapa hari, pendakwah tersohor, Prof. Dr. Mohd. Ridhuan Tee Abdullah yang juga ayah kepada pelakon Syafi Tee akhirnya mengulas tentang kontroversi membabitkan anak keduanya itu.
Penjelasan itu dibuat sebagai reaksimya kepada video bercium anaknya bersama seorang wanita yang tular di laman media sosial hingga mendatangkan rasa kurang senang dalam kalangan netizen.
Menurut Mohd. Ridhuan, beliau tampil menjawab persoalan itu selain mengucapkan terima kasih kepada orang ramai kerana mengambil berat hal keluarganya.
“Benar sekali, iman tidak dapat diwarisi, tidak dapat dijual beli. Moga semua ini tidak terjadi kepada kalian semua. Ya, saya akui saya ada kelemahan, saya tidak sempurna.
“Sedangkan Nabi Nuh pun tidak mampu untuk menyelamatkan anaknya, inilah pula diri saya hamba Allah yang hina, tetapi saya telah melakukan yang terbaik, untuk semua anak saya seramai enam orang. Selebihnya saya berserah, saya pasrah,” katanya menerusi satu hantaran di Facebook.
Susulan kejadian cium itu, katanya, beliau akan terus menjalankan tanggungjawab amar makruf nahi mungkar meskipun ia telah berlaku kepada keluarganya sendiri.

“Umat Islam hari ini, terutama anak-anak Melayu Islam kita perlu diselamatkan, meskipun yang terpaksa diselamatkan itu anak sendiri. Ini suatu ujian daripada Allah, ujian ini akan terus mematangkan kita.
“Kejadian ini tidak akan menjadikan saya berdiam diri. Saya akan terus menegur dan menjalan asas sebagai sebagai Islam, amar makruf nahi mungkar. Sesiapa sahaja yang buat mungkar, akan saya tegur meskipun berada dalam keluarga saya sendiri,” jelasnya.
Mengulas lanjut mengenai Syafi Tee, Ridhuan berkata, anak keduanya lebih meminati bidang seni setelah tamat belajar.
“Sebagai bapa saya telah menasihatinya tentang dunia seni yang telah saya ceburi semenjak memeluk Islam, lebih 30 tahun. Cuma bezanya seni saya adalah seni artis ilmuan, manakala anak memilih seni artis hiburan.
“Saya tidak melarang, cuma mengingatkan agar pandai membawa diri. Pastikan bidang seni hiburan boleh membawa kita ke syurga. Pastikan seni dapat mendidik anak bangsa. Titipan demi titipan. Namun, apakan daya Allah mahu menguji hambaNya yang kerdil,” katanya. – KOSMO! ONLINE


Penunggang motosikal maut dirempuh lori selepas tercampak
Oleh NOR AZIAH MAT NOH

25 Mei 2022, 5:53 pm
KAJANG – Seorang penunggang motosikal maut selepas dirempuh sebuah lori dalam insiden kemalangan di Lebuh Raya Utara Selatan (PLUS) di sini pagi tadi.
Dalam kejadian kira-kira pukul 8.45 pagi itu, mangsa terlebih dahulu melanggar belakang sebuah kereta yang berhenti di lorong kecemasan kerana kehabisan petrol.
Ketua Polis Daerah Kajang, Asisten Komisioner Mohd. Zaid Hassan berkata, kejadian itu menyebabkan mangsa tercampak di atas jalan raya lalu dirempuh lori berkenaan.
“Penunggang motosikal jenis Honda Wave itu dalam perjalanan dari Seremban ke tempat kerja di Seri Kembangan telah melanggar belakang kereta jenis Proton Iswara yang berhenti di lorong kecemasan akibat kehabisan minyak.
“Lelaki terbabit kemudian tercampak di sebelah kanan jalan sebelum dilanggar sebuah lori,” katanya dalam satu kenyataan di sini hari ini.
Mohd. Zaid berkata, mangsa yang merupakan seorang lelaki berusia 23 tahun itu maut di lokasi kejadian dan siasatan berhubung kemalangan tersebut sedang giat dijalankan.

“Kes disiasat di bawah Seksyen 41(1) Akta Pengangkutan Jalan 1987 iaitu memandu secara melulu/ berbahaya dan menyebabkan kematian,” jelasnya.
Katanya, orang awam yang mempunyai maklumat kejadian itu diminta menghubungi balai polis berhampiran atau Pegawai Penyiasat Trafik, Inspektor Somasureshan Munusamy di talian 016-4915193. – KOSMO! ONLINE


Banjir: Pelajar cedera terkena renjatan elektrik
Oleh ISKANDAR SHAH MOHAMED

25 Mei 2022, 5:07 pm
SABAK BERNAM – Seorang pelajar lelaki cedera apabila terkena renjatan elektrik di Pusat Giat Mara Sekinchan di sini, yang dilanda banjir kilat, hari ini.
Kejadian kira-kira pukul 2 petang itu berlaku selepas mangsa berusia 19 tahun memegang sebuah corong peniup di kawasan berkenaan.
Pengarah Bomba Selangor, Norazam Khamis berkata, pihaknya bergegas ke lokasi kejadian sejurus menerima panggilan kecemasan daripada seorang guru pukul 2.08 petang.
Katanya, sepasukan tujuh anggota termasuk pegawai dan jentera dari Balai Bomba dan Penyelamat (BBP) Sungai serta Sekinchan Besar dikerah dalam operasi berkenaan.
“Pemeriksaan mendapati pelajar berkenaan tidak sedarkan diri akibat terkena renjatan elektrik selepas memegang corong peniup
“Ketika kejadian, kawasan Giat Mara itu dinaiki air setinggi 0.5 meter,” katanya ketika dihubungi Kosmo! hari ini.

Jelas Norazam, mangsa dihantar ke  Hospital Tanjong Karang untuk menerima rawatan lanjut.
Tambah beliau, pihaknya menjalankan pemeriksaan menyeluruh dan meminta pihak pengurusan premis menutup semua bekalan elektrik.
“Tiada kemalangan jiwa lain dilaporkan dan keadaan kembali terkawal.
“Operasi ditamatkan sepenuhnya pukul 2.45 petang tadi,” katanya. -KOSMO!ONLINE


Aktivis wanita menangis mengaku salah buat hantaran jelik isu agama Kristian
Oleh NUZULSHAM SHAMSUDDIN

25 Mei 2022, 6:40 pm
KUALA LUMPUR – Seorang aktivis wanita menangis selepas mengaku bersalah di Mahkamah Sesyen di sini hari ini atas pertuduhan membuat dan memulakan penghantaran komunikasi jelik berhubung isu agama Kristian dalam laman profil Facebook miliknya, Mac tahun lalu.
Pada prosiding hari ini, tertuduh Wan Asshima Kamaruddin, 38, selaku Orang Kena Saman (OKS) menukar pengakuannya kepada bersalah pada perbicaraan kesnya hari ini di hadapan Hakim M. M Edwin Paramjothy.
Bagaimanapun mahkamah menetapkan 15 Jun ini bagi jatuh hukum dan pendengaran fakta kes sebelum hukuman dijatuhkan.
Mengikut pertuduhan Wan Asshima didakwa melalui perkhidmatan aplikasi Facebook dengan menggunakan laman profil miliknya ‘Puteri Mujahidah Wan Asshima Kamaruddin’ secara sedar telah membuat dan memulakan penghantaran komunikasi jelik dengan niat untuk menyakitkan hati orang lain pada 9.23 pagi, 11 Mac 2021.
Hantaran itu kemudian dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial Bukit Aman, Wangsa Maju, di sini, pukul 6.24 petang pada 13 Mac.
Berikutan itu pertuduhan dikemukakan mengikut Seksyen 233 (1) (a) Akta Komunikasi dan Multimedia 1998 dan boleh dihukum mengikut Seksyen 233 (3) akta sama, membawa hukuman denda maksimum RM50,000 atau penjara hingga setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas sabitan, jika sabit kesalahan.

Dalam prosiding hari ini pendakwaan diwakili Timbalan Pendakwa Raya Najihah Farhana Che Awang, manakala Wan Asshima diwakili peguam Dorina Abdullah. – KOSMO! ONLINE


Jangan tularkan kisah kemiskinan orang lain tanpa kebenaran
Oleh ROSLIZA MOHAMED

25 Mei 2022, 5:12 pm
KOTA BHARU – Perbuatan memuat naik kisah kemiskinan seseorang tanpa kebenaran empunya badan di media sosial merupakan satu perbuatan yang ditegah dalam Islam kerana ia memaparkan aib individu tersebut.
Mufti Kelantan, Datuk Mohamad Shukri Mohamad berkata, meskipun niat pelaku yang juga warga maya itu baik untuk membantu individu yang kurang bernasib baik namun, hukumnya adalah haram.
Menurutnya, cara mereka juga perlu betul iaitu mempunyai matlamat, niat, tidak menghebohkan aib orang lain malah harus merujuk kepada pihak berautoriti untuk membantu golongan tersebut.
“Dalam Islam, masyarakat tidak boleh mengaibkan seseorang dalam apa juga keadaan sekali pun dan hukumnya adalah haram.
“Maksud haram itu termasuk apabila tindakan mereka yang dikhuatiri menimbulkan kekacauan dari segi pemikiran dan kehidupan seseorang yang kisahnya tular di media sosial,” katanya ketika ditemui pemberita pada Majlis Jalinan Ukhwah Aidilfitri, Majlis Agama Islam dan Adat Istiadat Melayu Kelantan (Maik) di Kompleks Balai Islam Lundang di sini hari ini.
Yang Dipertua Maik, Tan Sri Tengku Mohamad Rizam Tengku Abdul Aziz hadir merasmikan majlis itu dan melawat 35 gerai yang menyediakan pelbagai juadah hari raya untuk 1,000 orang tetamu yang hadir.

Mohamad Shukri berkata demikian selepas diminta untuk mengulas mengenai trend masyarakat ketika ini yang menularkan kisahkan kemiskinan termasuk menggunakan kanak-kanak untuk meraih perhatian orang ramai.
Mengulas lanjut, menurutnya, beliau menyarankan masyarakat tidak terus menularkan kisah kemiskinan individu dan mereka digalakkan untuk melaporkan masalah tersebut kepada pihak berkuasa untuk membantu mereka.
Katanya, masyarakat juga perlu menghargai dan menghormati pihak berwajib dalam menangani masalah melibatkan kemiskinan di kawasan masing-masing. – KOSMO! ONLINE.


Poland kecewa dengan Jerman
Oleh KOSMO!

25 Mei 2022, 6:00 pm
DAVOS, SWITZERLAND – Jerman telah gagal untuk membekalkan stok kereta kebal tempur kepada Poland yang telah kehabisan bekalan itu selepas menghantar peralatan berat tersebut ke Ukraine, lapor laman berita RT, semalam.
Perkara tersebut dimaklumkan oleh Presiden Poland, Andrzej Duda kepada akhbar Jerman, Die Walt, kelmarin di luar Forum Ekonomi Dunia di Davos, Switzerland.
“Poland telah melemahkan potensi ketenteraanya apabila menggunakan kapasiti sendiri untuk membekalkan Kiev dengan sebilangan kereta kebal,” katanya sambil menambah, Warsaw menjangkakan sokongan daripada Pertubuhan Perjanjian Atlantik Utara (NATO) dan Berlin khususnya.
Jelas beliau, kebanyakan kereta kebal Poland adalah jenis Leopards yang dibuat di Jerman, dan Berlin sebelum ini berjanji untuk menggantikan peralatan ketenteraan yang dihantar ke Ukraine.
“Jerman berjanji untuk menyerahkan kereta kebal jenis itu kepada kami. Mereka bagaimanapun tidak menepati janji tersebut. Terus terang saya katakan bahawa kami sangat kecewa dengan perkara ini,” kata Duda.
Beliau selain itu turut menegur Berlin kerana kononnya tidak melakukan tindakan yang secukupnya untuk menyokong Ukraine.

“Pertama sekali, Jerman sendiri yang sepatutnya membantu Ukraine. Kiev memerlukan bantuan ini dengan kadar segera,” katanya.
Menurut Duda, Poland bertindak campur tangan dengan penghantaran peralatan berat kepada Ukraine kerana negara-negara lain keberatan untuk berbuat sedemikian.
Beliau bagaimanapun tidak memberitahu jumlah bilangan kereta kebal Poland yang telah dihantar ke Kiev. Berlin pula setakat ini tidak mengulas mengenai tuduhan Duda. – Agensi


Masjid Jamek tenggelam selepas 10 minit hujan lebat
Oleh KOSMO!

25 Mei 2022, 5:35 pm
PETALING JAYA – Tular di media sosial gambar Masjid Jamek Sultan Abdul Samad di ibu negara ditenggelami banjir kilat ekoran hujan lebat berterusan sejak pagi tadi.
Dalam gambar pertama dimuat naik oleh seorang pengguna media sosial kelihatan pekarangan luar masjid tersebut sedang dinaiki air dari sungai berhampiran.
Bagaimanapun, gambar kedua dimuat naik oleh pengguna media sosial yang sama 10 minit kemudian menunjukkan masjid berkenaan hampir tenggelam sepenuhnya
“Keadaan terkini, 10 minit beza,” katanya.
Menjengah ke ruangan komen, orang ramai menitipkan doa kepada penduduk di sekitar ibu kota agar berada dalam keadaan yang selamat ketika ini.
“Semoga keadaan hujan lebat ini tidak mengakibatkan keadaan yang lebih serius buat penduduk Kuala Lumpur. Kasihan baru sahaja kena banjir teruk beberapa bulan lepas. Teruskan berdoa buat saudara kita semua,” ciap seorang pengguna.

“Hujan-hujan macam ini kena selalu beringat. Buat persediaan apa yang patut. Pelbagai kemungkinan bencana boleh berlaku tiba-tiba semoga semuanya selamat,” pesan pengguna lain. – KOSMO! ONLINE


Polis nafi KL Sentral banjir
25 Mei 2022, 6:27 pm
KUALA LUMPUR – Polis menafikan satu klip video yang tular di media sosial mendakwa kejadian banjir di kawasan Brickfields di sini.
Ketua Polis Daerah Brickfields, Asisten Komisioner Amihizam Abdul Shukor berkata, video yang ditularkan tersebut adalah kejadian banjir yang berlaku pada 25 April lalu.
“Dalam video tersebut turut menyatakan ‘KL Sentral Banjir 25 Mei 2022’.
“Pada hari ini, 25 Mei 2022 keadaan di Stesen Sentral, Kuala Lumpur serta jalan raya di sekitar kawasan tersebut adalah baik dan selamat digunakan, ” katanya dalam satu kenyataan yang dikeluarkan di sini hari ini.
Justeru, katanya, polis menasihati orang awam untuk tidak berkongsi sebarang maklumat mahupun video yang tidak diketahui tahap kesahihannya – KOSMO ONLINE


3 nyaris maut, Toyota Hilux terjunam 100 meter dalam gaung
Oleh ROHANA MOHD. NAWI

25 Mei 2022, 3:29 pm
TANAH MERAH – Tiga individu termasuk seorang wanita nyaris maut selepas kenderaan pacuan empat roda yang dinaiki mereka terjatuh ke dalam gaung setinggi 100 meter di Jalan Kampung Bukit Gual, Sokor di sini, semalam.
Dalam kejadian kira-kira pukul 3 petang itu, pemandu kenderaan jenis Toyota Hilux, Wan Ahmad Syafiq Wan Shamsudin, 23, cedera ringan pada kaki dan badan manakala dua penumpang iaitu pengarah urusan sebuah ladang, Wan Mohd. Boestaman Wan Shahrudin, 39, cedera pada bahagian pinggang dan Nor Hidayah Mohd.Zaki, 33, parah.
Ketua Polis Daerah Tanah Merah, Superintendan Wan Zulfikri Wan Othman berkata, siasatan mendapati, kenderaan itu dinaiki oleh ketiga-tiga mangsa sedang dalam perjalanan ke sebuah ladang balak dari arah Kuala Tiga ke Sokor.
Katanya, semasa tiba di lokasi kejadian yang merupakan laluan mendaki, kenderaan itu dipercayai terbabas sebelum terjunam ke dalam gaung setinggi 100 meter di sebelah kiri jalan.
“Semasa Toyota Hilux itu berada di dalam gaung, salah seorang mangsa telah menghubungi Balai Polis Kuala Tiga dan memaklumkan kejadian yang menimpa mereka.
“Pasukan bomba dan penyelamat telah membantu polis untuk menjalankan operasi menyelamat ketiga-tiga mangsa,” katanya dalam satu kenyataan hari ini.

Menurut Wan Zulfikri, kesemua mangsa berada dalam keadaan stabil dan kini dirawat di Hospital Tanah Merah di sini.
Sementara itu, Ketua Balai Bomba dan Penyelamat Tanah Merah, Mohd.Rafain Mat Zin berkata, pihaknya menerima panggilan kecemasan kira-kira pukul 2.56 petang sebelum 13 pegawai termasuk anggota bergegas ke lokasi kejadian.
Katanya, bomba mengambil masa kira-kita dua jam untuk mengeluarkan ketiga-tiga mangsa yang terperangkap di dalam kenderaan pacuan empat roda itu. – KOSMO! ONLINE.


Sedia memaafkan tapi serah siasatan kepada polis
Oleh MOHAMAD NAUFAL MOHAMAD IDRIS

25 Mei 2022, 4:00 pm
SHAH ALAM – Seorang warga emas yang tular kerana dipukul penunggang motosikal di Padang Jawa di sini, bersedia memaafkan pelaku tersebut.
Zainol Din Hussein, 60, berkata, ini bagi mengelakkan perkara tersebut terus berlarutan sehingga bermusuhan satu sama lain pada masa akan datang.
“Saya anggap dia seperti anak dan sedia maafkannya.
“Bagaimanapun, laporan polis telah dibuat dan saya serahkan kepada pihak berkuasa untuk menjalankan siasatan terhadap kes ini,” katanya pada sidang akhbar di rumahnya di Padang Jawa hari ini.
Menceritakan semula kejadian itu, Zainol memaklumkan, kejadian berlaku ketika dia bersama isterinya, Maziana Johari, 56, serta seorang cucu, Muhammad Hairul Fahmi Muhammad Zaki, 3, dalam perjalanan ke rumah besan di Ampang dan Putrajaya untuk berhari raya.
Berita berkaitan: Lelaki tular pukul warga emas atas jalan dicekup

Katanya, dia secara tiba-tiba mendengar pekikan penunggang  motosikal, namun tidak pasti perkataan yang dilontarkan sewaktu tiba di persimpangan jejantas itu.
“Ketika memberhentikan kereta bagi melihat keadaan lalu lintas, penunggang motosikal tersebut berpatah balik dan menendang saya.
Berita berkaitan: Pukul sebab mangsa belok jalan secara mengejut
“Saya tidak berdaya untuk melawan dan hanya melindungi lubang rawatan dialisis di lengan kiri. Nasib baik ada penduduk membantu dan meleraikan pergaduhan tersebut,” ujarnya.
Jelassnya akibat kejadian itu dia mengalami kecederaan di rusuk kiri serta luka di belakang kepala sebelum membuat laporan polis. Mangsa menerima rawatan di Hospital Shah Alam.
Ketika ditanya berhubung kenyataan anaknya sebelum ini bahawa semasa kejadian dia baru selesai dialisis, Zainol memberitahu, rawatan itu dilakukan sehari sebelum kejadian.
“Jadi, saya boleh memandu kereta setelah mendapat rehat yang secukupnya,” ujarnya. -KOSMO! ONLINE.


Labur RM6,999 upah perunding imej, hasil macam ‘cikgu sekolah’
Oleh KOSMO!

25 Mei 2022, 4:45 pm
PETALING JAYA – Tidak dinafikan, sesetengah individu sanggup mengupah perunding imej bagi mendapatkan khidmat profesional dalam berfesyen.
Baru-baru ini tular di media sosial, rakaman TikTok seorang perunding imej memaklumkan seorang pelanggannya yang juga pemilik sebuah chalet telah meminta untuk ditransformasikan gayanya agar kelihatan lebih berkeyakinan.
“Seorang pemilik chalet terasa selekeh, disangka tukang kebun dan tidak pandai bergaya.
“Tempah slot anda sekarang dengan hanya RM6,999,” katanya.
Namun, perkongsinya itu telah mendapat pelbagai reaksi daripada orang ramai dan rata-ratanya mempersoalkan hasil gaya tersebut yang dikatakan seperti ‘cikgu sekolah’.
Selain itu, mereka juga beranggapan bayaran upah yang dikenakan sebanyak RM6,999 itu adalah tidak masuk akal dan seolah-olah sengaja mengambil kesempatan.

“Gila la upah hampir RM7,000 nampak macam cikgu disiplin sekolah aku, memang kaut untung betul, kesian orang itu datang untuk dapatkan khidmat yang membantu, tapi kalau hasil setakat macam itu, cari di ‘google’ pun boleh,” komen seorang pengguna.
“Kalau sebelum ini orang kata pemilik chalet ini macam tukang kebun, lepas ubah suai gaya ini, aku rasa hanya naik satu taraf jadi penyelia tukang kebun, tak berbaloi dengan harga upah perunding imej,” ujar Marzuki.
“Perunding imej pun macam tak ada ilmu fesyen, gaya dia dah macam ada dekat planet lain, tak kena langsung,” seloroh pengguna lain. – KOSMO! ONLINE.


Calon STPM boleh semak panggilan MEdSI mulai esok
Oleh MOHD. HUSNI MOHD. NOOR

25 Mei 2022, 3:20 pm
PUTRAJAYA – Lepasan Sijil Tinggi Persekolahan Malaysia (STPM) atau setaraf bagi sesi akademik 2022/2023 boleh menyemak panggilan Ujian Inventori Pemilihan Pendidikan Malaysia (MEdSI) Program Pengajian Pendidikan masing-masing mulai esok.
Kementerian Pengajian Tinggi (KPT) menerusi hantaran di Facebook berkata, semakan boleh dibuat mulai pukul 5 petang esok.
Menurutnya, ujian MEdSI akan bermula pada 1 Jun hingga 12 Jun ini.
“Sebarang pertanyaan boleh hubungi talian 013-415 3016 atau emel kepada [email protected],” katanya.
Katanya, semakan juga boleh dibuat menerusi portal rasmi universiti https://medsi.upsi.edu.my/kemasukan/temuduga/.
Jelasnya lagi, semakan bagi Program Ijazah Sarjana Muda Pendidikan adalah termasuk calon yang memohon Program Pengajian Pendidikan di Universiti Malaya, Universiti Sains Malaysia, Universiti Kebangsaan Malaysia dan Universiti Putra Malaysia.

Bukan itu sahaja, ia termasuk Universiti Teknologi Malaysia, Universiti Utara Malaysia, Universiti Pendidikan Sultan Idris, Universiti Teknologi Mara, Universiti Malaysia Sabah, Universiti Islam Antarabangsa Malaysia, Universiti Tun Hussein Onn Malaysia dan Universiti Sains Islam Malaysia.
Dalam pada itu, KPT memaklumkan, lepasan STPM juga boleh menyemak panggilan temu duga atau ujian Program Pengajian Bukan Pendidikan yang turut dibuka mulai esok.
“Calon yang memohon program pengajian bertemu duga atau ujian boleh melayari URL Universiti Awam terlibat,” katanya.- KOSMO! ONLINE.


Kembali hidup solo, Aishah tidak pernah rasa sunyi
Oleh NUR EMIRA SAIZALI

25 Mei 2022, 4:00 pm
PETALING JAYA – “Saya tak sunyi walaupun hidup sendiri.”
Demikian perkongsian penyanyi terkenal Datuk Aishah Ariffin atau nama lengkapnya, Wan Aishah Wan Ariffin mengenai kehidupannya yang kini kembali solo selepas disahkan bercerai pada tahun lalu.
Ujarnya yang terkenal menerusi lagu Janji Manismu itu, rasa sunyi atau keseorangan juga tidak pernah wujud dalam kamus hidupnya kerana bersyukur masih mempunyai anak-anak yang setia menemani.
“Saya baik-baik sahaja dan perceraian ini tidak bawa banyak perubahan dalam kehidupan. Saya ada rumah sendiri, anak-anak dan lain-lain cuma tidak berpasangan saja.
“Sejak dulu saya memang seorang yang berdikari dan buat semua perkara sendiri termasuk memandu seorang diri ke jemputan persembahan.
“Jika tanya apa kekuatan, jawapannya ialah hubungan baik dengan Allah SWT,” katanya kepada Kosmo! Online semalam.

Aishah berkata demikian ketika ditemui pada majlis pelancaran single baharunya, Ketentuan Takdir di sini semalam.
Menjawab soalan cepumas mengenai mencari pengganti, dia memberitahu hatinya masih belum terbuka untuk menerima mana-mana lelaki untuk dijadikan sebagai suami.
“Sekarang ini tiada episod ‘cintan-cintun’, hanya fokus pada diri sendiri. Buat masa sekarang rasa tawar juga tetapi kuasa Allah siapa yang tahu, Dia boleh bolak-balikkan hati ini bila-bila masa sahaja.
“Sekarang ini, jika nak bangun ikut suka, hendak masak atau tidur seharian pun tidak ada siapa nak tegur.
“Tetapi jika tiba-tiba ada cinta hati, kena masak. Itu semua kita tak tahu sebab saya pernah ada pengalaman itu. Dalam pada tak nak, tapi ada juga. Sebab itu tak berani nak cakap,” katanya lagi.
Ditanya tentang sekiranya ada lelaki yang ingin mendekati dirinya, Aishah berkata, individu tersebut perlu ‘berdepan’ dahulu dengan anak-anaknya.
“Jika ada, kalau boleh jumpa mereka dulu. Sekarang ini mereka adalah penjaga saya dan mereka pun sudah cukup dewasa,” katanya lagi.
Terdahulu, pada November tahun lalu, Aishah mendedahkan sudah tiga bulan tidak tinggal sebumbung dengan bekas suami, Syamsul Bahari yang dikahwininya pada 2017.
Tidak lama kemudian, Aishah mengesahkan telah diceraikan dengan talak satu melalui aplikasi WhatsApp sejak 25 Disember lalu.
Sebagai info, menerusi perkahwinan pertama, Aishah dikurniakan seorang anak lelaki iaitu Armand Azhari, 28, dan Azhad Ahlami, 23, pula daripada hasil perkahwinan keduanya. – KOSMO! ONLINE


Sweden tawar dos kelima vaksin Covid-19
Oleh KOSMO!

25 Mei 2022, 4:54 pm
STOCKHOLM – Kerajaan Sweden akan menawarkan suntikan dos kelima vaksin Covid-19 untuk golongan yang berisiko tinggi termasuk wanita hamil dan warga emas berusia lebih 65 tahun bermula September ini, lapor rangkaian televisyen ABC News semalam.
Pihak berkuasa negara itu turut memaklumkan bahawa ia perlu bersedia untuk menghadapi peningkatan kes semasa musim luruh dan musim sejuk akan datang.
“Vaksin adalah alat yang paling kuat untuk mencegah penyakit serius,” kata Menteri Hal Ehwal Sosial Sweden, Lena Hallengren sambil menambah bahawa wabak itu belum berakhir.
Sementara itu, Agensi Kesihatan Awam Sweden berkata, suntikan tersebut akan diberikan kepada wanita hamil, individu yang mempunyai sistem imun yang lemah, penyakit jantung dan paru-paru.
“Secara amnya, risiko penyakit serius dinilai sebagai rendah untuk orang dewasa di bawah umur 65 tahun yang telah divaksin dengan tiga dos, tetapi meningkat dengan usia dan berbeza dalam kategori berlainan,” kata ketua agensi berkenaan, Karin Tegmark Wisell. – Agensi


Pekerja kedai cuci kenderaan berdepan hukuman mati
Oleh MOHD YUNUS YAKKUB

25 Mei 2022, 3:53 pm
SHAH ALAM – Seorang pekerja kedai cuci kenderaan berdepan hukuman tali gantung selepas didakwa di Mahkamah Tinggi hari ini atas tuduhan mengedar syabu seberat 707.2 gram (g), tahun lalu.
Tertuduh, R. Yuvaraja Ramakisim, 46, bagaimanapun mengaku tidak bersalah selepas pertuduhan dibacakan di hadapan Hakim Hasbullah Adam.
Mengikut pertuduhan, Yuvaraja didakwa mengedar methamphetamine seberat 707.2g di kawasan lobi kaunter pertanyaan sebuah hotel di Sungai Way, Petaling Jaya dekat sini pukul 4.40 petang, 20 Ogos tahun lalu.
Justeru, dia didakwa mengikut Seksyen 39B(1)(a) Akta Dadah Berbahaya 1952 yang boleh dihukum di bawah Seksyen 39B(2) akta sama yang membawa hukuman gantung sampai mati.
Pendakwaan dikendalikan Timbalan Pendakwa Raya, Nur Zatil Hidayah Ali manakala tertuduh diwakili peguam Muhammad Amirul Jamaluddin.
Sebutan semula kes ditetapkan pada 29 Jun ini. -KOSMO! ONLINE.


Nasi kandar RM27 kerana kesilapan juruwang
Oleh MOHD SYALMIZI HAMID

25 Mei 2022, 3:47 pm
GEORGE TOWN – Seorang pengguna media sosial dipercayai pelanggan sebuah restoran nasi kandar di Lapangan Terbang Antarabangsa Pulau Pinang (LTAPP), Bayan Lepas di sini tampil menjelaskan mengenai kesilapan juruwang berhubung harga nasi kandar berharga RM27 sepinggan.
Individu dikenali sebagai Nurliani menerusi laman sosial Facebook berkata, harga sebenar nasi kandar berlaukkan seketul ayam goreng dan separuh telur masin tersebut adalah RM13.30 berbanding RM27.30 yang tertera pada resit.
“Kemaskini. Kerana tax (cukai) sebenarnya.
“Pihak nasi kandar dah hubungi tadi dan mengaku ada kesilapan juruwang. Jadi, bertenang ya kawan-kawan. Harga sebenar RM13.30,” tulis Nurliyani.
Terdahulu tular di media sosial sejak semalam apabila sekeping gambar resit memaparkan harga sepinggan nasi kandar di LTAPP yang didakwa lebih tinggi sehingga mengejutkan ramai netizen.
Resit tersebut tertera sepinggan nasi kandar berharga RM27.30 dan secawan air limau suam (RM3.50), manakala jumlah hidangan tersebut termasuk cukai jualan dan perkhidmatan (SST) berjumlah RM32.65.

Perkongsian itu menerima respon netizen apabila rata-rata berpandangan ia harga biasa di sebuah lapangan terbang, manakala segelintir lagi beranggapan harga tersebut tidak munasabah. – KOSMO! ONLINE.


Bakal pengantin sedih dihina keluarga tunang
Oleh NURUL AIN NATASHA MAZLAN

25 Mei 2022, 3:38 pm
PETALING JAYA – Seorang bakal pengantin perempuan menzahirkan rasa sedih apabila dia selalu dihina kekasihnya dan keluarga lelaki itu.
Menerusi satu hantaran di akaun Twitter, wanita itu mengakui hidupnya kini tertekan apabila keluarga lelaki sering campur tangan terutama dalam urusan persiapan perkahwinan mereka.
Lebih menyedihkan, lelaki itu juga sering menjaga perasaan keluarganya berbanding hatinya.
“Dah banyak makan hati sampai tak rasa nak kahwin. Apa jadi kalau keluarga dia banyak mengata buruk pasal saya, tapi dia masih menangkan keluarganya,” luah gadis itu.
Susulan daripada itu, hantaran tersebut meraih simpati orang ramai yang turut memberikan nasihat kepada wanita tersebut.
“Angkat kaki sekarang adik, perkahwinan bukan mudah. Awak perlu melindungi diri awak, nanti susah dah nak angkat kaki,” komen Nabiha.

“Perkahwinan bukan senang, lebih-lebih lagi keluarga mentua yang tidak sekepala dengan kita. Sepatutnya suami kena lindungi kita. Jangan teruskan,” kata Melissa.
“Alang-alang belum kahwin boleh batalkan. Ingat ya, kahwin bukan dengan dia seorang, dengan keluarga dia juga. Sila cari lain demi kebahagian masa depan sendiri,” tulis Alia Sabarina. – KOSMO! ONLINE.


Ramai panik, Kuala Lumpur banjir lagi
Oleh KOSMO!

25 Mei 2022, 4:50 pm
PETALING JAYA – Ekoran kejadian hujan lebat sejak pagi tadi telah menyebabkan beberapa lokasi di sekitar Kuala Lumpur telah ditenggelami banjir kilat.
Menerusi perkongsian Pusat Pengurusan Pengangkutan (ITIS) Dewan Bandaraya Kuala Lumpur (DBKL) di Twitternya memaklumkan antara kawasan yang terjejas adalah Jalan Ampang menuju ke Jalan Dang Wangi; Bulatan Dato Onn; pekarangan Masjid Jamek dan Jalan Ampang ke Leboh Ampang.
Sehubungan itu, tinjauan Kosmo! di media sosial mendapati orang ramai mula berasa bimbang dengan kejadian banjir kilat terutamanya apabila memikirkan risiko dan kesan yang boleh terjadi.
“Allah, hujan dari pagi, risau kawasan rumah banjir lagi, penat yang dulu pun masih terasa, moga Allah lindung penduduk Kuala Lumpur ketika ini,” luah Baizura Aziz.
“Risau nak balik kerja, dengan keadaan banjir kilat macam ini, permudahkan segalanya untuk kami Ya Allah,” kata Mohd. Amirul.
“Tiba-tiba hujan ini, sebelum ini cuaca elok panas, sejak sehari dua ini hujan lebat, hari ini banyak pula kawasan dan laluan naik air kat Kuala Lumpur ini,” ujar Fatihah. – KOSMO! ONLINE.


Kafe di Thailand jual minuman dalam beg plastik lucah
Oleh MOHD RIDZAUDDIN ROSLAN

26 Mei 2022, 9:00 pm
BANGKOK – Sebuah kafe di wilayah Songkhla, Thailand menghidangkan minuman dalam beg plastik yang dianggap lucah, lapor laman berita Thaiger semalam.
Kafe Chadeen menyajikan minuman teh susu Thai, teh hijau, kopi dan soda buah kepada pelanggannya.
Disebabkan terdapat banyak persaingan di kawasan tempatan, mereka terpaksa mengeluarkan idea luar kotak untuk menarik pelanggan. Kafe itu mengiklankan minuman mereka di laman Facebook.
“Jangan memandangnya terlalu lama! Anda tidak akan dapat menahannya! Tolong jangan terlalu serius. Ayuh bergembira.
“Apabila anda mendapatkan minuman kami, semua orang akan melihat anda!” demikian kapsyen pada hantaran berkenaan.
Ramai pengguna menyuarakan pendapat mereka mengenai beg plastik itu.

Beberapa pengguna turut meminta kafe itu untuk memuat naik video mengenai cara meminum air itu dengan betul. Ramai pengguna turut bertanya di mana mereka boleh dapatkan beg plastik tersebut. – Agensi


Wanita naik pentas halang suami menari dengan penyanyi dangdut
Oleh KOSMO!

26 Mei 2022, 7:30 pm
JAKARTA – Sebuah klip video tular di media sosial Indonesia kerana memaparkan seorang wanita yang bertindak naik ke atas pentas untuk menghalang suaminya yang sedang asyik berjoget bersama seorang penyanyi dangdut, lapor laman berita Suara.com.
Video itu dimuat naik dalam akaun Instagram @andreli_48.
Rakaman memaparkan senario orang ramai yang sedang dihiburkan di sebuah konsert dangdut.
Konsert itu mengadakan persembahan muzik dangdut dengan menampilkan beberapa penyanyi wanita yang cantik dan seksi.
Seorang lelaki kemudian dilihat naik ke atas pentas untuk menari bersama seorang penyanyi dangdut berbaju hitam.
Ketika sedang asyik berjoget, isteri kepada lelaki itu dilihat naik ke atas pentas dalam keadaan menari sehingga sampai di hadapan suaminya.

Dia dilihat menghalang suaminya yang sedang asyik menari bersama penari dangdut tersebut dengan turut berjoget dengan ganas.
Video tersebut mendapat perhatian netizen di ruangan komen.
“Tarian itu pasti terngiang-ngiang di kepala kanak-kanak yang hadir,” tulis seorang netizen.
“Saya suka tindakan isterinya, tak perlu pukul-pukul,” komen netizen lain. – Agensi


Guru hantuk kepala pelajar di meja kerana tertidur dalam kelas
Oleh KOSMO!

26 Mei 2022, 10:00 pm
BEIJING – Seorang guru di China telah diarahkan bercuti selepas dia dirakam memukul seorang pelajar yang didakwa mengantuk semasa di dalam kelas, lapor akhbar Daily Star semalam.
Pelajar sekolah menengah yang hanya dikenali dengan nama keluarga Liu itu telah dibawa ke hospital untuk pemeriksaan. Kejadian berlaku di bandar Zhaotong, wilayah Yunan.
Menerusi rakaman kejadian, guru bernama Ma itu dilihat menarik rambut pelajar tersebut dengan kuat lalu menghantuk kepalanya ke meja berulang kali.
Pelajar itu kemudian diheret dari kerusi dan dipaksa berdiri di hadapan kelas sambil dilihat oleh pelajar lain yang ketakutan. Dia kemudian ditolak jatuh ke atas lantai lantas belakang badannya dipijak.
Video yang dirakam pada 10 Mei lalu itu kemudian disahkan oleh pegawai daerah Ludian selepas siasatan dijalankan di Sekolah Menengah No.2 daerah Ludian.
“Video seorang guru memukul pelajar sekolah di Zhaotang, wilayah Yunan telah tular di internet. Klip itu merakamkan kejadian yang benar-benar berlaku pada 10 Mei lalu di Sekolah Menengah No.2 daerah Ludian.

“Selepas kejadian, Biro Pendidikan dan Sukan daerah Ludian terus menghantar pelajar bernama Liu itu ke hospital daerah untuk pemeriksaan.
“Tiada kecederaan dalam pemeriksaan awal dan mangsa dihantar kembali ke sekolah untuk belajar,” demikian kenyataan rasmi mengenai kejadian terbabit. – Agensi


Cuaca cerah di Semenanjung hingga malam
Oleh ALWANI ZAFIRAH

26 Mei 2022, 6:34 pm
PETALING JAYA – Cuaca di negeri Semenanjung dilaporkan berada dalam keadaan baik pada petang ini dan dijangka akan kekal hingga ke malam.
Jabatan Meteorologi Malaysia (MetMalaysia) menerusi satu kenyataan di Facebook memaklumkan, keadaan berbeza bagi negeri Sarawak dan Sabah.
“Hujan lebat berserta ribut petir dan angin kecang dilihat sedang melanda beberapa daerah di Sarawak, antaranya adalah Sri Aman, Sarikei, Sibu, Mukah (Matu, Dalat dan Mukah), Kapit (Kapit, Bukit Mabong dan Belaga), Bintulu (Tatau), Miri (Marudi) dan Limbang.
“Sementara itu, cuaca buruk yang sama turut berlaku di sekitar negeri Sabah melibatkan kawasan Pedalaman (Sipitang, Tenom, Keningau dan Tambunan), Pantai Barat, Sandakan (Telupid dan Beluran) dan Kudat (Kota Marudu) ketika ini,” katanya di sini hari ini.
Tambah MetMalaysia, ia dijangka berlarutan sehingga pukul 9 malam nanti.
Oleh itu, orang ramai dinasihatkan untuk terus berwaspada dan sentiasa peka dengan keadaan cuaca semasa. – KOSMO! ONLINE


Pemain skuad Piala Presiden Selangor FC ada sejarah asma
26 Mei 2022, 8:59 pm
PETALING JAYA – Pemain Piala Presiden Selangor FC, Muhammad Husni Idrus, 21, yang meninggal dunia di Sunway X Park, dekat sini malam tadi mempunyai sejarah penyakit asma.
Timbalan Ketua Polis Daerah Petaling Jaya, Superintendan Ku Mashriman Ku Mahmood berkata, pihak polis telah menerima panggilan telefon pada pukul 9.58 malam memaklumkan seorang lelaki terbaring tidak sedarkan diri di lokasi.
“Bertindak atas laporan, pasukan dari Bahagian Siasatan Jenayah Daerah dan Balai Polis Sungai Way telah ke lokasi kejadian dan mendapati mangsa terbaring di atas lantai berhampiran tandas di medan selera.
“Siasatan di tempat kejadian mendapati mangsa merupakan pemain bola sepak Piala Presiden bawah 21 tahun yang mewakili Negeri Selangor.
“Mangsa yang berusia 21 tahun telah menyertai perlawanan bola sepak di antara Pasukan Selangor dan Johor di Padang PKNS Kelana Jaya, dekat sini,” ujarnya dalam kenyataan sebentar tadi.
Menurutnya, setelah selesai perlawanan, mangsa dan beberapa rakan sepasukan telah ke lokasi kejadian untuk menjamu selera.

“Mangsa kemudiannya mengalami sesak nafas sehingga terjatuh dan tidak sedarkan diri.
“Mengikut rekod, mangsa mempunyai sejarah penyakit asma dan jenazahnya telah dibawa ke Pusat Perubatan Universiti Malaya (PPUM) untuk bedah siasat bagi mengetahui punca kematian,” katanya.
Jelasnya, siasatan diteruskan dibawah laporan mati mengejut (SDR).
Terdahulu, skuad Red Giants dalam satu kenyataan berkata, Selangor FC mengucapkan takziah buat seluruh ahli keluarga Allahyarham Muhammad Husni dan bersama-sama mendoakan agar Allahyarham ditempatkan dalam kalangan orang beriman dan beramal soleh. – KOSMO! ONLINE


Dua pembantu kesihatan dicekup rasuah urus jenazah
Oleh MOHD YUNUS YAKKUB

26 Mei 2022, 9:08 pm
SHAH ALAM – Dua pembantu kesihatan sebuah hospital di negeri ini dicekup selepas disyaki terlibat dalam rasuah bernilai RM15,000 bagi pengurusan jenazah selama empat tahun bermula 2018.
Kedua-dua suspek lelaki berusia 40 dan 42 tahun itu ditahan kira-kira pukul 4.45 petang tadi ketika hadir memberikan keterangan di Suruhanjaya Pencegahan Rasuah Malaysia (SPRM) Selangor.
Menurut sumber, berdasarkan siasatan awal mendapati meminta dan menerima suapan berjumlah kira-kira RM15,000 setiap seorang bagi urusan berkaitan kerja-kerja pengurusan jenazah.
“Kedua-dua suspek yang berkhidmat di salah sebuah hospital di negeri Selangor dipercayai telah meminta dan menerima wang suapan sebanyak RM300 bagi setiap pengurusan jenazah daripada individu tertentu.
“Ini sebagai balasan untuk pihak berkenaan terus mendapatkan kerja-kerja pengurusan jenazah bagi tempoh 2018 hingga 2021,” katanya di sini hari ini.
Sementara itu, Pengarah SPRM Selangor, Datuk Alias Salim mengesahkan penahanan tersebut dan kes disiasat mengikut Seksyen 17(a) Akta SPRM 2009.

“Permohonan reman terhadap kedua-dua suspek akan dilakukan di Mahkamah Majistret Shah Alam, esok,” katanya.
Ini adalah kali kedua tangkapan berkaitan rasuah pengurusan jenazah dilakukan SPRM Selangor dengan kali pertama pada 6 Oktober tahun lalu melibatkan lima petugas kesihatan.
Kelima-lima mereka itu telah didakwa di beberapa mahkamah termasuk Selangor dan Kedah. -KOSMO!ONLINE


Anak minta ibu kebumikan bapa tidur mati
Oleh KOSMO!

26 Mei 2022, 7:00 pm
JAKARTA – Sebuah klip video tular di media sosial Indonesia kerana memaparkan seorang kanak-kanak lelaki yang meminta ibunya mengebumikan bapanya yang tidur mati sehingga sukar dibangunkan, lapor laman berita Suara.com.
Video berkenaan dimuat naik dalam akaun Instagram @terangmedia.
Rakaman memaparkan seorang kanak-kanak sedang melihat bapanya yang tidur lena di atas sofa di rumahnya.
Dia cuba mengejutkan bapanya, namun tidak berjaya lalu mengadu kepada ibunya. Kerana gagal mengejutkan bapanya, kanak-kanak lelaki itu meminta ibunya mengebumikan bapanya.
Berdasarkan kenyataan pada video berkenaan, lelaki tersebut dikatakan sukar bangun tidur kerana mabuk.
Wanita yang merakamkan video itu kedengaran tertawa dan bersetuju dengan permintaan anaknya.

Muat naik berkenaan mendapat perhatian netizen di ruangan komen.
“Kalau ayah kamu mabuk, lebih baik kamu kebumikan sahaja, tidak menjadi masalah. Nanti ibu boleh cari lain,” tulis seorang netizen.
“Ya kak, lebih baik tanam sahaja, Malu kalau ada ayah yang suka mabuk. Di kubur nanti pak cik datang ziarah dengan bawa wang lima ribu rupiah (RM1.50),” komen netizen lain. – Agensi


Penganggur samun telefon ejen insurans di penjara 24 bulan, satu sebatan
Oleh NOR AINNA HAMZAH

26 Mei 2022, 6:39 pm
KUALA PILAH – Baru sahaja tiga hari menyamun ejen insurans, seorang penganggur mendapat habuan hukuman penjara 24 bulan dan satu sebatan di Mahkamah Majistret Sesyen Kuala Pilah, di sini, hari ini.
Tertuduh, Mohamad Ali Zainal, 36, yang berasal dari Raub, Pahang, mengaku bersalah selepas pertuduhan dibacakan di hadapan Majistret Norma Ismail.
Berdasarkan pertuduhan, tertuduh pada 23 Mei lalu kira-kira pukul 5.30 petang, dalam keadaan agresif serta tidak berbaju telah masuk ke dalam premis insurans di Jalan Gurney, Bahau lalu mengambil telefon bimbit jenis IPhone 12 Pro, warna kuning emas milik mangsa iaitu wanita berusia 41 tahun yang diletakkan di atas meja kaunter premis tersebut dan terus melarikan diri.
Bagi kesalahan itu, tertuduh didakwa mengikut Seksyen 392 Kanun Keseksaan yang memperuntukkan hukuman penjara sehingga 14 tahun dan denda atau sebat.
Norma kemudiannya menjatuhkan hukuman penjara 24 bulan dan satu sebatan.
Pendakwaan dikendalikan Timbalan Pendakwa Raya, Muhammad Amirul Noor Hashimi manakala tertuduh tidak diwakili peguam.

Sementara itu, Ketua Polis Daerah Jempol Superintendan Hoo Chang Hook berkata, ketika kejadian samun itu, penganggur tersebut menyatakan dirinya sakit serta mempunyai HIV sambil cuba mendekati kaunter.
“Ini menyebabkan mangsa dan rakan mangsa meninggalkan barang peribadi dan berlari ke arah belakang kawasan kaunter. Kejadian berkenaan dirakam dalam televisyen litar tertutup (CCTV).
“Penganggur berkenaan didapati mempunyai 12 rekod lampau iaitu lapan rekod dadah, tiga rekod jenayah dan satu kompaun Perintah Kawalan Pergerakan (PKP),” katanya. -KOSMO! ONLINE


KPT masih tunggu laporan siasatan kematian Vinosiny
Oleh MOHD. HUSNI MOHD. NOOR

26 Mei 2022, 6:45 pm
PUTRAJAYA – Kementerian Pengajian Tinggi (KPT) masih menunggu laporan penuh punca kematian sebenar pelajar Universiti Utara Malaysia (UUM), R. Vinosiny yang kini masih dalam peringkat siasatan.
Menterinya, Datuk Seri Noraini Ahmad berkata, tiga laporan yang perlu diperoleh bagi melengkapkan siasatan itu termasuk dari pihak Hospital Sultanah Bahiyah, Jabatan Kimia dan Polis Diraja Malaysia (PDRM).
Beliau berkata, UUM juga telah memberi komitmen kepada KPT untuk memberikan kerjasama penuh dengan pihak berkenaan agar siasatan telus dapat dilakukan dengan sebaiknya.
‘”KPT berharap semua pihak yang terlibat dapat bersabar menunggu hasil siasatan pihak berkuasa,” katanya menerusi satu kenyataan hari ini.
Katanya, KPT merakamkan ucapan takziah kepada keluarga pelajar Semester 4, Sarjana Muda Perakaunan (Sistem Maklumat) UUM itu.
Sebelum ini, media melaporkan mayat Vinosiny ditemui mati dalam bilik di asramanya pada Isnin lalu dan polis mengklasifikasikan kes itu sebagai mati mengejut. – KOSMO! ONLINE


Guru potong rambut 10 pelajar fesyen ‘botak tengah’
Oleh KOSMO!

26 Mei 2022, 8:00 pm
BANGKOK – Seorang pelajar sekolah menengah di wilayah Nakhon Ratchasima, Thailand secara rahsia merakam tindakan seorang guru memotong rambut 10 pelajar lelaki secara ‘botak tengah’ dan memuat naik video itu di media sosial, lapor laman berita Thaiger semalam.
Netizen rata-rata mengecam tindakan guru itu yang dianggap tidak wajar serta melanggar hak peribadi.
Pengarah sekolah Suranee Wittaya 2 di daerah Mueng berkata, guru berkenaan telah meminta maaf kepada 10 pelajar tersebut dan telah diberi amaran untuk tidak melakukannya lagi.
Pada Ahad lalu, seorang wartawan tempatan telah membincangkan berkenaan tingkah laku guru terbabit bersama Pesuruhjaya Pendidikan wilayah Nakhon Ratchasima, Krittapol Chutikulkirati.
“Selepas dua tahun melaksanakan pembelajaran secara atas talian, ramai pelajar kembali ke sekolah dengan rambut yang panjang, bertentangan dengan peraturan Kementerian Pendidikan.
“Guru bertanggungjawab menguatkuasakan peraturan kementerian, jadi mungkin sebab itu dia menghukum mereka seperti itu,” kata beliau.

Krittapol bagaimanapun menegur tingkah laku guru itu yang dianggap tidak wajar.
Beliau menghantar mesej yang mengarahkan semua guru sekolah rendah dan menengah di wilayah itu supaya tidak menggunting rambut pelajar ‘botak tengah’ sebagai satu bentuk hukuman.
“Walaupun kelakuannya tidak dibenarkan, guru itu tidak akan dipecat daripada jawatannya kerana ia bukan satu kesalahan disiplin yang serius,” kata Krittapol.
Beliau turut meminta Pejabat Pendidikan Menengah wilayah itu untuk melancarkan siasatan ke atas insiden berkenaan kerana ia melanggar dasar pendidikan di wilayah itu bahawa setiap pelajar harus gembira bersekolah. – Agensi


Isu pemilikan senjata api di AS seperti tiada noktah
Oleh KOSMO!

26 Mei 2022, 5:00 pm
WASHINGTON – Kejadian tembakan di Texas yang meragut nyawa 19 kanak-kanak Selasa lalu telah meningkatkan tekanan kepada wakil rakyat Amerika Syarikat (AS) mengenai isu pemilikan senjata api, lapor laman berita Wion News semalam.
Menurut kumpulan kawalan senjata api Everytown, insiden tembakan kejam itu adalah yang kesembilan tahun ini.
Ia berlaku 10 hari selepas seorang remaja berusia 18 tahun membunuh 10 individu berketurunan Afrika-Amerika di sebuah pasar raya di New York.
Bagaimanapun, kawalan ke atas pembelian dan pemilikan senjata api masih tidak berubah selepas hampir 10 tahun berlakunya insiden seorang lelaki bersenjata membunuh 20 kanak-kanak dan enam yang lain di sekolah rendah Sandy Hook di Newtown, negeri Connecticut.
Empat tahun lalu, 17 orang dilaporkan terbunuh di sebuah sekolah menengah di Florida.
“Saya berharap, apabila menjadi Presiden, saya tidak perlu melakukan perkara ini lagi (namun, saya silap),” kata Presiden Joe Biden ketika mengetuai majlis perkabungan negara.

Susulan itu, Biden berikrar untuk mengatasi lobi senjata api di AS dan mencari jalan untuk mengetatkan undang-undang pemilikan senjata api.
Semua jenis senjata api termasuk senapang berkuasa tinggi dan pistol separa automatik kini dijual pada harga lebih murah di AS berbanding sebelum ini.
Insiden di Texas itu mencetuskan kembali perdebatan mengenai isu senjata api, keselamatan dan hak awam.
Minggu lalu, Pusat Kawalan dan Pencegahan Penyakit berkata, jumlah kematian melibatkan penggunaan senjata api di AS mengalami peningkatan ‘bersejarah’ pada 2020.
AS mencatatkan 19,350 pembunuhan melibatkan senjata api pada 2020, meningkat hampir 35 peratus berbanding tahun 2019. Sebanyak 24,245 kes bunuh diri melibatkan senjata api turut direkodkan, peningkatan sehingga 15 Peratus.
Kadar pembunuhan melibatkan senjata api pada 2020 adalah tertinggi dalam suku abad ini dengan 6.1 kematian bagi setiap 100,000 penduduk. – Agensi


Ozlynn buat hidung berdarah, Johan bagi guna kad debit
Oleh MOHD. HAIKAL ISA

26 Mei 2022, 5:59 pm
PETALING JAYA – Dikurniakan pasangan yang memahami kehendak dan menghormati waktu sendiri atau ‘me time’ adalah satu bentuk rezeki yang harus disyukuri.
Barangkali, itulah yang dirasai pelakon Ozlynn Waty yang memanjatkan kesyukuran bersuamikan seorang lelaki seperti Johan atau nama sebenarnya, Mohd. Yazid Lim Mohamad Aziz.
Kata Ozlynn, 41, penyampai radio dan pelawak itu tidak pernah berkira dengannya soal wang dan waktu serta sangat mempercayai dirinya.
“Beza papa (Johan) hantar gambar dengan mama (saya) hantar gambar. Saya rasa bersalah? Oh, langsung tidak.
“Sebab papa bagi kand bank dan cakap, pergilah ‘enjoy’ cuma nak pesan satu sahaja, ‘hati-hati okey, lepas selesai urusan awak balik terus. Ingat awak cinderella saya’.
“Sambil cium dahi. Terima kasih papa. Walaupun bila saya bagi bil, hidung papa berdarah,” kata Ozlynn atau nama sebenarnya, Rozlinawaty Ismail menerusi satu entri dalam Instagram.

Menerusi untaian foto dimuat naik, Johan sedang menyusukan anak bongsu mereka sementelah Ozlynn sedang berbelanja di lokasi dipercayai sebuah butik.
Dalam pada itu, penerbit Sheila Rusly turut meninggalkan pesanan dalam ruangan komen dengan berkata: “Ozlynn didik paling win. Bagi bini kad debit dan ‘enjoy’.” – KOSMO!


Kanak-kanak meraung kepala tersangkut jeriji pintu
Oleh DIYANATUL ATIQAH ZAKARYA

26 Mei 2022, 5:24 pm
MELAKA – Seorang kanak-kanak lelaki berdepan detik cemas selepas kepalanya tersangkut di jeriji pintu dapur rumahnya di Taman Krubong Jaya, di sini, hari ini.
Dalam kejadian kira-kira pukul 1.30 tengah hari tadi, kanak-kanak berusia setahun enam bulan itu diselamatkan dengan bantuan pasukan bomba.
Komander Operasi dari Balai Bomba dan Penyelamat (BBP) Cheng, Pegawai Bomba Kanan II, Azhar Sehat berkata, pihaknya menerima panggilan kecemasan pada pukul 1.36 petang tadi.
“Sepasukan empat anggota telah ke lokasi dan kita dapati seorang budak lelaki dalam keadaan kepala tersangkut di jeriji pintu dapur rumahnya.
“Kita mengambil masa 13 minit untuk mengeluarkan kepala mangsa sebelum menyerahkannya kepada ahli keluarga dalam keadaan selamat,”katanya ketika dihubungi di sini, hari ini.
Mengulas lanjut beliau memberitahu, dimaklumkan kejadian tersebut disedari oleh bapa mangsa selepas mendengar anaknya meraung dan menangis akibat panik.

“Bapa kanak-kanak itu kemudian cuba mengurangkan kesakitan anaknya dengan menahan kepala mangsa menggunakan tangan sehingga pasukan bomba tiba.
“Bagaimanapun, mangsa tidak mengalami sebarang kecederaan dan menangis kerana ketakutan serta panik,” katanya. -KOSMO! ONLINE


Peletakan jawatan itu hak individu – Annuar Musa
Oleh EDDY AQMAL MOHAMED HAMIDI

26 Mei 2022, 5:09 pm
PUTRAJAYA – Keputusan Datuk Zuraida Kamaruddin keluar daripada parti Pribumi Bersatu Malaysia (Bersatu) dan menyertai Parti Bangsa Malaysia (PBM), serta peletakan jawatan beliau sebagai Menteri Perusahaan Perladangan dan Komoditi disifatkan sebagai hak individu dan perlu dihormati.
Menteri Komunikasi dan Multimedia, Tan Sri Annuar Musa berkata, beliau bagaimanapun baru sahaja mendapat berita mengenai perkara tersebut dan belum berkesempatan untuk bercakap sendiri dengan rakan sejawatnya yang sama-sama menganggotai Kabinet itu.
“Beliau (Zuraida) merupakan sahabat dalam gabungan kerajaan, sama-sama dalam Jemaah Menteri. Itu hak beliau dan menjadi urusan dalaman Bersatu yang kita harus hormati.
“Saya sendiri baru sahaja mendapat berita mengenai perkara itu dan tidak dapat memberi banyak komen mengenainya namun saya boleh katakan bahawa beliau (Zuraida) seorang anggota Kabinet yang cukup aktif dan sangat berjaya dalam menguruskan hal kementeriannya,” katanya.
Beliau berkata demikian ketika ditemui pemberita selepas menghadiri Majlis Sambutan Hari Raya Aidilfitri Kementerian Komunikasi dan Multimedia Malaysia (K-KOMM) dan Majlis Sekalung Budi Pengamal Media, Penggiat Seni dan Industri Kreatif, di sini hari ini.
Dalam pada itu, Annuar berkata, menjelang Pilihan Raya Umum Ke-15 kelak, semua orang berhak untuk membuat jajaran politik masing-masing sama ada secara berkumpulan, antara parti politik atau individu dengan parti politik masing-masing.

“Itu adalah perkara biasa dan semua orang ada sebab tersendiri sewaktu membuat keputusan yang kita perlu hormati,” ujar beliau.
Terdahulu, Zuraida menerusi satu kenyataan hari ini memaklumkan tentang keputusannya untuk meletak jawatan sebagai Menteri Perusahaan Perladangan dan Komoditi.
Jelasnya, selari dengan keputusan itu, beliau juga telah memutuskan untuk menyertai Parti Bangsa Malaysia (PBM) kerana tertarik dengan enam prinsip terasnya.
Zuraida turut memakluman akan berjumpa dengan Perdana Menteri, Datuk Seri Ismail Sabri Yaakob dalam masa terdekat untuk membincangkan mengenai kedudukannya sebagai menteri. – KOSMO! ONLINE


Beli ikan air tawar jika harga ikan laut mahal
Oleh ROSLIZA MOHAMED

26 Mei 2022, 5:12 pm
KOTA BHARU – Rakyat Kelantan disarankan untuk membeli ikan air tawar terutamanya ketika harga ikan laut yang semakin meningkat sejak kebelakangan ini.
Menteri Besar Kelantan, Datuk Ahmad Yakob berkata, ikan air tawar juga dilihat mampu menampung permintaan terhadap ikan laut yang kadang kala terjejas termasuk ketika cuaca yang tidak menentu.
“Jadi, rakyat boleh memilih untuk makan ikan air tawar kerana mempunyai khasiat yang sama dengan ikan laut.
“Selain itu, ia juga dapat mengembangkan sektor akuakultur di Kelantan apabila hampir 1,100 penternak terlibat dalam aktiviti ternakan ikan air tawar,” katanya ketika ditemui pemberita selepas merasmikan Program Jelajah Perikanan Jom Makan Ikan Air Tawar di pekarangan Stadium Sultan Muhammad IV di sini hari ini .
Hadir sama, Timbalan Ketua Pengarah Perikanan (Pembangunan), Mohd. Mohtar Mahamud dan Pengarah Jabatan Perikanan Kelantan, Nazri Ishak.
Mengulas lanjut Ahmad berkata, potensi ikan air tawar dilihat cukup besar untuk menjana sosioekonomi rakyat terutamanya kepada penternak.

Katanya, ia secara tidak langsung dapat menjadi salah satu sumber kepada bekalan makanan negara dan juga pilihan kepada rakyat.
Tambahnya, kerajaan negeri telah menyalurkan peruntukan sebanyak RM975,000 kepada Jabatan Perikanan Kelantan untuk menganjurkan program pembangunan untuk nelayan dan penternak. – KOSMO! ONLINE


Malaysian Tigers terus mengganas
Oleh MUHAMMAD ZUHAILY BADLISHAH

26 Mei 2022, 5:13 pm
PETALING JAYA – Seperti diramal, skuad hoki lelaki negara tidak berdepan sebarang masalah untuk mengutip kemenangan ketiga berturut-turut pada aksi terakhir Kumpulan B kempen Piala Asia 2022.
Kualiti yang dimiliki barisan pemain negara sememangnya dalam kelas berbeza apabila berpesta gol membelasah Bangladesh 8-1 di Stadium GBK, Jakarta, Indonesia hari ini.
Menariknya, dua tonggak skuad kebangsaaan, Muhammad Razie Abd. Rahim dan Faizal Saari masing-masing berjaya merakam nama sebagai peledak hatrik dalam perlawanan tersebut.
Tiga gol pukulan sudut penalti daripada Razie pada minit keenam, 14 dan 30 menyaksikan pakar flick skuad negara itu kini mendahului senarai penjaring terbanyak dengan lapan gol.
FAIZAL (tengah) sudah mengumpul empat jaringan peribadi sepanjang tiga aksi Piala Asia 2022 termasuk tiga gol ke atas Bangladesh hari ini. – MHC / KURNIAWAN SUMIARTA
Hatrik daripada Faizal pula menjadikan penyerang itu ketika ini sudah meledak empat gol peribadi selepas meledak tiga yang kesemuanya menerusi jaringan padang pada minit ke-24, 31 dan 46.
Dua lagi gol skuad negara kendalian Arul Selvaraj dalam aksi itu diperoleh menerusi Muhammad Najmi Farizal Jazlan dan Mohamad Ashran Hamsani pada minit ke-41 serta 60.

Bangladesh pula yang turut dikendalikan oleh pengendali dari Malaysia, Iman Gobinathan meraih jaringan sagu hati dalam aksi itu melalui Ashraful Islam pada minit ke-21.
Kemenangan itu mengesahkan Malaysian Tigers sebagai juara Kumpulan B mara ke peringkat ‘Super 4’ dalam misi mencari tiket ke Piala Dunia 2023 di India awal tahun depan. – KOSMO! ONLINE


Penumpang sulung Malaysia Airlines dari Qatar diraikan di KLIA
Oleh AMREE AHMAD

26 Mei 2022, 5:45 pm
PUTRAJAYA – Kementerian Pelancongan, Seni dan Budaya meraikan ketibaan kumpulan sulung penumpang dari Qatar tiba di negara ini menerusi penerbangan terus awal pagi tadi.
Menterinya, Datuk Seri Nancy Shukri berkata, beliau secara peribadi amat menyambut baik kedatangan mereka melalui pesawat Malaysia Airlines Berhad (MAB) dari ibu kota Doha.
“Perkhidmatan laluan baharu ini akan terus memacu pelancongan Malaysia dan melonjakkan trafik Lapangan Terbang Antarabangsa Kuala Lumpur (KLIA),” katanya menerusi satu kenyataan hari ini.
MAB semalam mula melancarkan penerbangan terus setiap hari antara KLIA dan Lapangan Terbang Antarabangsa Hamad melalui MH 160 ke Doha yang bertolak pukul 9.20 malam.
Ini diikuti dengan penerbangan balik secara harian MH 161 dari Doha yang bertolak ke KLIA pukul 1.30 pagi waktu tempatan dan menggunakan pesawat model Airbus jenis A330-300. -KOSMO! ONLINE


Pejabat Zelenskyy maki pegawai Barat
Oleh KOSMO!

26 Mei 2022, 6:00 pm
KIEV – Penasihat Presiden Ukraine, Alexey Arestovich menggunakan bahasa kesat untuk mengkritik sekutu Barat yang menggesa Kiev supaya menyerahkan wilayah negara itu kepada Rusia demi keamanan, lapor laman berita RT semalam.
“Cadangan s***, kamu bodoh s*** kerana mahu memperdagangkan wilayah Ukraine. Adakah kamu s*** gila? Anak-anak kami mati, askar kami menahan peluru meriam dengan menggunakan badan sendiri dan mereka (Barat) memberitahu kami bagaimana untuk mengorbankan wilayah kami. Ini sama sekali tidak akan berlaku,” kata Arestovich dalam satu wawancara semalam.
Beliau mengecam suara ‘logik’ yang menggesa Ukraine supaya ‘menyekat seleranya’ dan memberikan wilayah yang diminta Rusia dengan alasan, sikap beralah membolehkan Kiev mewujudkan keamanan menyeluruh dan kembali kepada situasi normal seperti sebelum perang.
Seorang lagi penasihat kepada Presiden Volodymyr Zelenskyy, Mikhail Podoliak menggunakan aplikasi mesej Telegram untuk mengkritik pelobi-pelobi pro-Rusia di Eropah kelmarin.
“Kami tidak menjual rakyat, wilayah atau kedaulatan kami. Ini adalah garisan merah yang jelas.
“Tentera Ukraine mempertahankan Kiev, membebaskan tiga buah rantau dan dalam peringkat akhir membebaskan rantau keempat. Namun, hari ini (semalam), mereka mahu kami memberikan wilayah di timur dan selatan kepada Rusia.

“Terima kasih di atas nasihat anda. Namun, kami lebih rela mengangkat senjata,” kata Podoliak.
Arestovich dan Podoliak mengeluarkan kenyataan mereka selepas bekas Setiausaha Negara Amerika Syarikat (AS), Henry Kissinger berucap pada Forum Ekonomi Dunia di Davos Isnin lalu. Dalam ucapannya, Kissinger menggesa Ukraine supaya segera berdamai dan kembali kepada situasi sebelum perang pada Februari lalu.
Ukraine sebelum ini menegaskan bahawa pihaknya tidak akan bersetuju terhadap mana-mana usul keamanan yang tidak menghormati persempadanan sebelum tahun 2014.
Bagaimanapun, Moscow juga berkeras bahawa rantau Donetsk dan kerajaan Republik Rakyat Lugansk di samping status Crimea yang dirampas sebagai wilayah milik Rusia tidak boleh dibincangkan. – Agensi


Kerajaan Johor, pusat bincang pastikan penyuraian trafik di RTS lancar
Oleh KHAIRUL MOHD. ALI

26 Mei 2022, 5:28 pm
JOHOR BAHRU – Kementerian Pengangkutan akan mengadakan perbincangan dengan kerajaan negeri ini bagi memastikan fasiliti sekitar projek Projek Sistem Transit Rapid (RTS) Johor Bahru – Singapura tidak akan menyebabkan kesesakan jalan raya.
Menterinya, Datuk Seri Dr. Wee Ka Siong berkata, terdapat keperluan untuk memastikan pergerakan trafik lancar di kawasan berkenaan yang dijangka akan siap pada 2026 nanti.
Katanya, kesesakan dijangka akan berlaku di pusat bandar Johor Bahru ekoran kemudahan RTS itu mampu menampung sehingga 10,000 penumpang dalam tempoh satu jam.
“Kita mempunyai perancangan untuk perkhidmatan Bas Rapid Transit dan juga perkhidmatan bas percuma bagi kawasan-kawasan seperti Kota Tinggi, Kulai, Gelang Patah dan juga Pontian.
“Namun ada keperluan untuk melihat kemudahan alternatif bagi memastikan penyuraian trafik yang lebih teratur sebagai pilihan pengangkutan tambahan kepada pengguna kelak,” katanya kepada pemberita selepas melawat perkembangan pembinaan bangunan baharu Persatuan Hakka Johor Bahru di Jalan Tampoi, di sini hari ini. -KOSMO! ONLINE


JAIP wujud pusat pelupusan al-Quran di setiap daerah
Oleh NORHAFIZAN ZULKIFLI

26 Mei 2022, 4:59 pm
KUANTAN – Jabatan Agama Islam Pahang (JAIP) akan mewujudkan pusat pelupusan al-Quran di setiap daerah di negeri ini bagi melancarkan dan memudahkan proses pelupusan ayat-ayat suci al-Quran.
Timbalan Pengarah Jaip, Datuk Zakaria Mohamed berkata, pusat pelupusan al-Quran menggunakan teknologi khas itu akan dibina dalam masa terdekat.
“Pada masa ini JAIP memiliki dua buah pusat pelupusan al-Quran di daerah Pekan dan Jerantut menggunakan teknologi dan kepakaran khas untuk memproses abu al-Quran.
“Di Temin, Jerantut kepakaran dan teknologi relau digunakan diimport dari Jepun dengan kos kira-kira RM38,000,” katanya dalam satu sidang akhbar pada majlis pelupusan abu al-Quran dengan kerjasama Tentera Laut Diraja Malaysia (TLDM) di sini hari ini.
Yang turut hadir, Palima Wilayah Laut 1, Laksamana Muda Datuk Zulhelmy Ithnain.
Menurut Zakaria, mana-mana individu yang mahu melupuskan al-Quran boleh berhubung dengan pejabat Agama Islam daerah masing-masing untuk tujuan pengumpulan sebelum dilupuskan.

Jelasnya al-Quran perlu dilupuskan dengan cara tertentu berpandukan rujukan-rujukan dalam Islam yang mana ia perlu dihantar kepada pihak pejabat agama Islam daerah yang akan mengumpul al-Quran sebelum dihantar ke pusat pelupusan.
Sementara itu beliau berkata, sebanyak enam tan abu al-Quran dilupuskan di Laut Cina Selatan pada kedudukan kira-kira 10 batu nautika dari persisiran pantai pangkalan TLDM Tanjung Gelang hari ini.
“Jumlah kali ini paling tinggi mengambil kira al-Quran yang musnah akibat kejadian banjir yang kebanyakannya datang dari daerah yang terjejas teruk iaitu dari Bentong dan Temerloh.
“Seperti ramai sedia maklum, dua kali banjir melanda daerah Bentong secara mengejut dan mangsa tidak sempat menyelamatkan al-Quran, jadi ia perlu ‘diselamatkan’ dengan cara baik dan salah satunya adalah dengan pelupusan abu al-Quran di laut,”ujarnya. – KOSMO! ONLINE


Budak 3 tahun di Selangor disahkan bukan cacar monyet
Oleh AMREE AHMAD

26 Mei 2022, 4:01 pm
PUTRAJAYA – Kementerian Kesihatan hari ini mengesahkan bahawa seorang kanak-kanak berusia tiga tahun di Selangor adalah negatif daripada jangkitan penyakit cacar monyet.
Sebaliknya, menurut Ketua Pengarah Kesihatan, Tan Sri Dr. Noor Hisham Abdullah, budak berkenaan sebenarnya disahkan telah menghidap penyakit tangan, kaki dan mulut (HFMD).
“Keputusan ujian mengesahkan kes kanak-kanak ini adalah HFMD kerana adalah positif virus Coxsackie A6 dan negatif cacar monyet serta virus lain,” jelasnya menerusi kenyataan.
Terdahulu, kementerian itu melalui kenyataan awal mengenai berkata bahawa budak tersebut dibawa ke Klinik Kesihatan Batu 14 Cheras kerana disyaki mungkin ada kes cacar monyet.
Ia susulan pemeriksaan yang dilakukan mendapati kanak-kanak itu ada mengalami gejala demam pada 13 Mei dan ruam pada 16 Mei sebelum ruam itu menjadi ‘blister’ pada 19 Mei.
Lepuh berkenaan kemudian mula didapati pecah pada 21 Mei lalu namun diagnosis awal terhadap kes pesakit cilik tersebut mendapati dia adalah mengalami penyakit HFMD sahaja.

“Dua sampel telah pun diambil dan Makmal Kesihatan Awam Kebangsaan sudah membuat pengujian untuk beberapa virus termasuk HFMD dan cacar monyet,” jelas Noor Hisham lagi.
Kenyataan terbaharu beliau itu juga sebagai menjawab kebimbangan ramai warganet melalui wadah media sosial kononnya sudah berlaku penularan penyakit cacar monyet di negara ini.-KOSMO!ONLINE


Monyet sebar penyakit demam malaria di Thailand
Oleh KOSMO!

26 Mei 2022, 4:24 pm
BANGKOK – Pihak berkuasa wilayah Ranong, selatan Thailand melaporkan sebanyak 41 kes demam malaria Nousai, lapor laman berita Thaiger semalam.
Menurut Pejabat Kesihatan Awam Wilayah Ranong, melaporkan kebanyakan pesakit yang dijangkiti malaria Nousai mempunyai sejarah masuk ke kawasan terpencil di dalam hutan.
Jangkitan penyakit malaria Nousai berpunca daripada parasit plasmodium knowlesi yang disebarkan oleh monyet kepada manusia melalui gigitan nyamuk Anopheles betina.
Pegawai di wilayah Songkhla sedang mengumpulkan sampel darah daripada kera-kera hutan untuk menguji jangkitan penyakit itu bagi mengurangkan kembimbangan penduduk tentang potensi wabak disebabkan terdapat lebih 2,000 kera liar di daerah Mueang, Songkhla.
Wilayah Trat kelmarin melaporkan sebanyak 11 kes malaria Nousai dengan sembilan daripadanya di pulau Koh Chang dan dua yang lain di daerah Bor Rai.
Saintis-saintis juga sedang menguji sampel darah daripada kera liar di daerah Koh Chang untuk menyiasat berkenaan penyakit tersebut dengan lebih lanjut.

Data daripada Jabatan Kawalan Penyakit Berjangkit mendedahkan bahawa sejak awal tahun ini, wilayah Songkhla telah merekodkan 16 kes malaria Nousai di daerah Saba Yoi dan Rattaphum dengan kebanyakan pesakit terlibat dalam aktiviti memburu di kawasan terpencil di dalam hutan.
Saintis yang menguji nyamuk di kawasan bandar di Songkhla bagaimanapun tidak mendapati kesan penyakit tersebut.
Daripada 42 kes yang direkodkan di Ranong, kes ditemui di lima daerah yang mempunyai liputan hutan tebal di wilayah itu.
Pengarah Pejabat Pencegahan dan Kawalan Penyakit Songkhla, Dr. Pathomphon Prickhu berkata, pihak berkuasa di setiap wilayah dengan kes yang direkodkan sedang menyiasat asal-usul penyakit itu untuk mencegah penularannya di Thailand.
Setiap penduduk di Thailand disarankan untuk mengambil langkah pencegahan bagi meminimumkan gigitan nyamuk, tambah doktor itu.
Mereka perlu mendapatkan bantuan perubatan dengan kadar yang segera jika mengalami gejala demam, banyak berpeluh, menggigil, sakit kepala, jantung berdegup pantas, loya atau sakit otot. – Agensi


Bekalan ikan menurun, punca harga naik
Oleh MOHD RASDAN AHMAD

26 Mei 2022, 4:10 pm
PUCHONG – Peningkatan harga ikan di peringkat borong dan runcit adalah dipengaruhi oleh penawaran bekalan ikan yang menurun pada tempoh tertentu dan dijangka kembali stabil apabila penawaran bekalan sumber laut itu mula meningkat.
Timbalan Menteri Pertanian dan Industri Makanan 1, Datuk Seri Ahmad Hamzah berkata, melalui analisa data yang diperolehi dan perbandingan trend bekalan ikan beberapa tahun kebelakangan ini, menunjukkan sedikit penurunan.
“Penurunan tersebut adalah dari segi penawaran bagi segmen pendaratan ikan marin (laut) iaitu sebanyak 15 peratus bagi minggu pertama sehingga ketiga Mei 2022 berbanding bulan sebelumnya.
“Penurunan bekalan adalah situasi biasa bersifat sementara dan selari dengan pola pendaratan tahun-tahun sebelum ini disebabkan aktiviti penangkapan ikan yang berkurang sepanjang minggu akhir Ramadan dan dua minggu pertama Syawal pada akhir April dan awal Mei lalu,” katanya.
Beliau berkata demikian ketika sidang akhbar selepas hadir Majlis Sambutan Hari Raya Aidilfitri Lembaga KemajuAn Ikan Malaysia (LKIM) di sini hari ini.
Tambah Ahmad, jika dilihat pada data pendaratan ikan antara tahun 2016 sehingga 2021, bulan Jun kebiasaanya akan mula menunjukkan trend peningkatan pendaratan dan akan mencapai kemuncak sekitar September atau Oktober.

“Isu kekurangan bekalan ayam di pasaran berkemungkinan turut memberi kesan tambahan kepada peningkatan harga ikan memandangkan pilihan pengguna yang mula beralih kepada ikan.
“Pemilihan pengguna yang beralih kepada ikan ini juga menyebabkan tekanan terhadap permintaan yang meningkat berbanding kapasiti penawaran bekalan ikan dalam pasaran,” katanya. – KOSMO! ONLINE.


Prosedur lawat pesakit HTAR selaras polisi ditetapkan hospital
Oleh ISKANDAR SHAH MOHAMED

26 Mei 2022, 3:53 pm
SHAH ALAM – Prosedur melawat pesakit di Hospital Tengku Ampuan Rahimah (HTAR) Klang dilaksanakan selaras dengan Polisi Pelawat dan Penjaga yang ditetapkan hospital itu.
Pengarah Kesihatan Selangor, Datuk Dr. Sha’ari Ngadiman berkata, pihaknya memandang serius isu tular mengenai waris pesakit yang mendakwa perlu melalui prosedur ketat biarpun sudah diberikan kebenaran oleh pegawai perubatan.
Jelas beliau, Ketua Pengarah Kesihatan, Tan Sri Dr. Noor Hisham Abdullah mengumumkan kebenaran kehadiran pelawat dan penjaga hadir di fasiliti kesihatan semula bermula 23 April lalu selain menggariskan Tatacara Pelawat dan Penjaga.
“Susulan itu, Jabatan Kesihatan Negeri Selangor (JKNS) sudah membuat edaran polisi berkenaan ke semua fasiliti di negeri ini.
“Bagi HTAR, satu Mesyuarat Penyelarasan Polisi Pelawat dan Penjaga diadakan pada 25 April lalu bagi merangka Polisi Pelawat dan Penjaga khusus untuk hospital itu,” katanya dalam kenyataan hari ini.
Sha’ari berkata, objektif utama polisi itu bertujuan mengawal kesesakan di wad HTAR ketika waktu melawat.

“Langkah itu antaranya dengan mengeluarkan pas lawatan supaya pihak pengurusan wad dapat menentukan jumlah pelawat pada setiap satu sesi lawatan.
“Seorang pelawat hanya dibenarkan melawat pesakit selama 30 minit dan kapasitinya bergantung kepada jumlah pesakit dalam satu wad namun tidak melebihi 50 orang,” katanya.
Tambah beliau, penambahan pelawat bagaimanapun boleh dibenarkan bagi kes kes tertentu dan diubahsuai mengikut keadaan .
“Justeru, polisi itu dilaksanakan untuk tujuan baik dan tiada halangan ke atas pelawat yang ingin menziarah pesakit.
“Namun, ia perlu mematuhi garis panduan sedia ada dan JKNS akan memastikan peraturan itu dikuatkuasakan sebaik mungkin,” katanya. -KOSMO!ONLINE